Ягона интерактив давлат хизматлар порталини янада оммалаштириш (УЧАСТНИК КОНКУРСА)\nНовости » Ягона интерактив давлат хизматлар порталини янада оммалаштириш (УЧАСТНИК КОНКУРСА)\nИнсон умр давомида ўзига қулай бўлган шароитларни яратишга ҳаракат қилади. бугунги кунда фойда – вақт ва пул билан ўлчанади.\nИнтернет оламида оммалашиб бораётган my.gov.uz портали халқимизга вақт ва маблағини тежаш имкони берди. Ягона интерактив хизматлар портали “электрон хукумат”ни яратиб, хукумат органларига ариза, шикоят, таклиф, маълумот олиш, навбатда туриш... ва бошқа кўплаб қулайликларни ўзида жамлади.\nМен ушбу мақолада порталнинг фаолиятини янада яхшилаш ва фуқаролар орасида оммалашиши учун ўз фикр ва таклифларимни баён қиламан.\nМамлакатимизда интернетдан фойдаланувчиларнинг аксариятининг мақсади бўш вақтларида “кўнгил очиш”. Интернетдан ҳаридлар, давлат органларига ариза ва шикоятлар қилиш каби масалаларда фойдаланувчилар озчиликни ташкил қилади.\nШунингдек, аксарият ташкилот ва муассасаларда интернет сайтлар очилмаган ва очилган бўлсада маълумотларни янгилаб, мунтазам у билан шуғулланадиган масъул шахслар йўқлиги учун сайтдан фойдаланувчилар уларга ташриф буюрмай қўйган. Шу сабабли портал ташкилотчилари ўз олдига қўйган мақсади “Электрон ҳукумат”ни яратишлари учун Олий Мажлисга бу борада қонун қабул қилиш таклифи билан чиқиб, унда асосан қуйидаги масалалар ўрин олишини сўраш лозим:\nҲар бир ташкилот ва муассасанинг шахсий веб сайти бўлиши ва унда доимий равишда электрон қабулхона ишлаши шарт.\nМунтазам равишда веб сайт билан ишловчи ҳодим бўлиши шарт.\nЭлектрон қабулхонага тушган хатлар ўз вақтида масъул ходимлар ўрганиб чиқилиши ва аризачига жавоб йўллаши шарт.\nМасалан, отам “Жиззахтумангаз” филиалига қарздорлигимиз йўқлигини текшириш учун 7 ноябр куни соат 9:15 дақиқа ўтганда борганида 117- бўлиб навбатда турган.\nМен 5-ноябр куни 9:00 да қарздорлик тўғрисида маълумот олгани Жиззах туман Солиқ инспекциясига борганимда 43 бўлиб навбатга ёзилгандим. Навбатим соат 1500 да келганди. Отам, мен ёки ўша навбатда турган бошқаларни қиладиган иши йўқми? Агар “Жиззахтумангаз” филиалининг веб сайти бўлганида ва у мунтазам ишлаб турганида “асаббузарлик”, вақтни бекорга сарфлаш каби ҳолатлар бўлмасди.\nБугунги кунда веб сайтлар сони ортиб, уларни яратишдан турли мақсадлар кўзланмоқда. Шу сабабдан порталда энг ишончли, ўзида соф маълумотлар бера оладиган сайтлар ва улар ҳақида қисқа маълумотлар киритилса мақсадга мувофиқ бўлар эди. Акс ҳолда турли веб сайтлардан олинадиган маълумотларни қай бири ишончли ва ишончсиз эканлигини била олмай, интернет маълумотларидан фойдаланишга нисбатан шубҳа уйғонади.\nМасалан, Ғоялар фалсафаси фанидан очиқ дарс ўтишимиз лозим эди. Мен янги маълумотлардан фойдаланиш мақсадида интернетдан маълумот олиб, тақдимот тайёрладим. Дарс ўтаётганимда ўқитувчилар маълумотлар нотўғрилигини айтиб 100 нафар талабалар ичида ноқулай аҳволга солиб қўйган эди.\nПортал кутилгандек оммалашгани йўқ. Шу сабабдан қизиқарли маълумотлар, танловлар, ижтимоий сўровлар натижалари, статистикалар, рейтинглар бериб борилиши менимча яхши натижалар беради.\nПортал ташкилотчилари Олий ва ўрта махсус таълим вазирлиги ва “Камолот” ЁИҲ Марказий Кенгаши билан ҳамкорликда “Ягона интерактив давлат хизматлари портали ва унинг афзалликлари” мавзусида жойларда тарғибот-ташвиқот ишларини амалга ошириш бўйича қўшма қарор қабул қилиш лозим. Чунки ушбу ташкилотлар фуқаролар орасида муайян таъсир доирасига эга.\nПортал ҳақида мунтазам равишда ОАВ ларда пресс релизлар, кўрсатувлар, эшиттиришлар бериб, мақолалар чоп эттириб туриш лозим.\nА.Қодирий номли ЖДПИ.\nТарих факултети, Миллий ғоя,\nмаънавият асослари ва ҳуқуқ\nтаълими йўналиши 406-гурух\nтолиби Фозилов Ғолибжон


"Қўрқманг, Онажон" китоби, Нодар Думбадзе\nБу китобнинг бош қаҳрамони – таптортмас, қайсар йигит Жакели. Саркаш феъли боис ҳам у давраларда турткиланади, калтакланади. Жакели ҳаёти кўплаб ёшларга хос: институтга ўқишга кириш учун тайёргарлик кўради, севади, севилади, вақти келиб ҳарбий хизматга отланади. Уни мудом етимлик ғуссаси таъқиб қилади – ота-онаси автоҳалокатда вафот этган. Жакели ярим кўнглига таскин топиш учун ҳам онаси билан ғойибона суҳбатлашади, дардларини айтади. Чегарачилар ҳаёти уни анча тоблайди, қарашларини ўзгартиради. Жакелининг китоб муаллифи билан учрашиши ҳам ўзига хос жозиба бахш этади. Бунда грузин ёзувчисининг адабий маҳорати, қаҳрамонлар феъл-атворини очишдаги иқтидори, ширали тили яққол кўзга ташланади.\nҲиссиётларга лиммо-лим Жакели турк қизини севиб, муҳаббат ўтида қоврилди, бу етмагандек аёвсиз аланга ичида қолди. Ҳарбий хизмат интиҳосида эса суюкли ва жажжи дўстидан айрилди. Энди нима бўлади?..\nАсар кенг китобхонлар оммасига мўлжалланган.\nКириш ............................... 3\nҚўрқманг, онажон .............. 6


Мамлакат Президенти Наманган вилоятида юзага келган муаммолар, йўл қўйилаётган камчиликлар ҳақида гапирди.\n“Учқўрғон тумани ҳокимининг собиқ биринчи ўринбосари Мамадалиев турмуш ўртоғи номига 20 гектар, туман ҳокимининг собиқ ўринбосари Абдуғаниев ўз ўғли номига 20 гектар ерни расмийлаштирган. Маматов деган одам вилоят қишлоқ ва сув хўжалиги бошқармаси ходими Абдураҳмоновга 17 гектар, ўз куёви Маъриповга эса 5 гектар, “Косонсой” ширкат хўжалиги бошқаруви раиси Каримовнинг ўғлига 7 гектар ер ажратиб берган. Ўзингиз ўйланг, аҳоли ўта зич яшайдиган, ер танқис бўлган бир шароитда шундай адолатсиз ишларга йўл қўйилса, авваламбор раҳбарларнинг ўзи шунга бош бўлса, қонунни ҳам, инсофу диёнатни ҳам унутса, оддий одамлар дардини кимга айтади”, - деди Президент ўз маърузасида.\nСессияда ташкилий масала кўрилди. 1996 йил октябрдан буён Наманган вилояти ҳокими лавозимида ишлаб келган Тўлқин Жабборов ўз аризасига биноан вазифасидан озод этилди.\nЎзбекистон қишлоқ ва сув хўжалиги вазири бўлиб ишлаб келаётган Икромхон Нажмиддинов Президент тавсиясига кўра Наманган вилояти ҳокими лавозимига тасдиқланди.\nИ.Нажмиддинов бир неча йиллар давомида Тўрақўрғон тумани ҳокими ҳамда вилоят ҳокими ўринбосари лавозимларида ишлаган.\nМаҳаллий кузатувчилар И.Нажмиддинов вилоят ҳокими ўринбосари лавозимида ишлаганида прокуратура билан биргаликда фермерлар ҳақ-ҳуқуқлари паймол этилишига қарши кўплаб ишларни амалга оширганини эсламоқда.\n“Эрк” демократик партияси Наманган вилояти бўлими котиби Ғуломжон Холматовнинг таъкидлашича, вилоят ҳокимларини ўзгартириш орқали Ўзбекистондаги ижтимоий-сиёсий аҳволни яхшилаш жуда мушкул. Мамлакатда демократик ўзгаришларни амалга ошириш учун янги шароит юзага келиши керак. Муҳит ўзгармас экан эски кадрларнинг хатолари такрорланаверади.\nОддий фуқаролар ҳам ҳоким ўзгаргани халқнинг фуқаролар аҳволини ўнглашига шубҳа билдиряпти.


16 йил уйқудан сўнг ноёб қобилият билан уйғонган аёл (Ҳаётий воқеа) - Жамият - PressNews.uz\nБош Саҳифа / Жамият / 16 йил уйқудан сўнг ноёб қобилият билан уйғонган аёл (Ҳаётий воқеа)\nҚўшилди: 15 январ 2014 15:07\nБритан олимларининг фикрича, тахминан 4 фоиз инсонлар аслида ўлмас, шунчаки летаргик уйқуга кетар экан. Бу ҳолат кўпчилик учун абадий уйқуга айланиб қолаяпти. Неча йиллардан бери инсонларни ўйлантириб келаётган бу жумбоқни ечишга замонавий илм-фан ожиз. Хаттоки айрим давлатларда қабрдаги инсонни уйғонганини “эшитадиган” турли техник қурилмалар ихтиро қилинди. Ўтказилган тадқиқотларга кўра, аксар ҳолларда қандай инсонлар летаргик уйқу қурбонларига айланиши маълум бўлди.\nАйни пайтда Москвада яшаётган Назира Рустамова гарчи ҳеч қаерда ўқиб-ўрганмаган бўлса-да, ғаройиб суратлар чизади, инглиз тилида шеърлар ёзади, инсонларни ноанъанавий усуллар билан даволайди. У бу қобилиятларнинг барчасига 16 йиллик уйқудан кейин эга бўлган.\nНазира 4 ёшлигида уйқуга кетди ва кўзини очганида 20 ёшда эди. Энг қизиғи, у уйғонганида 4-5 ёшли қизалоқ кўринишида бўлган.\nНазира Рустамованинг уйида меҳмонда бўлиб, бу феномен-аёл билан суҳбатлашишга муваффақ бўлдик. 16 йил летаргик уйқуда бўлган аёл ўзининг ғайриоддий ҳаёти ҳақидаги саволларимизга жавоб берди.\n- Тўрт ёшимда уйқуга кетганман. Қандай бўлганини эса эслай олмайман, чунки жуда кичкина эдим. Яқинда 48 ёшга кираман, аммо унинг 16 йилини уйқуда ўтказдим. Ўзим Туркистоннинг тоғли қишлоғида туғилганман. Онамнинг сўзлаб беришича, болалигимда кучли бош оғриғидан азоб чекканман. Бир куни офтоб уриб хушимни йўқотгач, мени вилоят шифохонасига олиб боришган. Шифохонада бир хафта беҳуш ётганман. Менда ҳаётлик аломатларидан ҳеч қандай белги кўринмагач, шифокорлар “ўлганимга” иқрор бўлишган ва ота-онам таъзия очиб кўмишган. Аммо шу куни отамнинг тушига бобом кириб, улар жуда оғир гуноҳ қилгани, яъни мени тириклай кўмишганини ҳабар қилган. Отам дарҳол қабристонга бориб қабримни очишган ва тириклигимни кўришган: мен деворга суяниб ўтирган ҳолатда ётган эканман.\nОтамнинг айтишича. Ҳатто устимдаги кафаннинг баъзи жойлари йиртилган экан. У шу заҳотиёқ тирик эканлигимга ишонч ҳосил қилиб, мени аввал вилоят шифохонасига, кейин эса Тошкентдаги илмий-тадқиқот институтига олиб боришган. Шу ерда 16 йил махсус “қалпоқ” остида уйғонгунимга қадар ётганман.\n- Кўрганларим туш эмасди, мен у ерда яшадим. Катта бобом билан учрашдим. Бобомни яхши танийсиз – Ахмад Яссавий, у XII асрнинг буюк суфий-шоири. Мен унинг ўн тўртинчи авлоди бўламан. Мен у ерда бобом билан суҳбатлашдим, боғ ва кўлларни айландим. “Ўша вақт”да бутунлай бошқа, чинакам дунёда эдим. Менга авлиё аждодларим ҳаёт ҳикматларини ўргатишди, турфа хил ҳаётларни, коинотни, сайёраларни кўрсатишди. Баъзиларида ҳатто бўлганман ҳам. Лаҳзада бир жойдан иккинча жойга кўчардим, бутун олам билан гаплашардим… У ер жуда яхши эди.\n- 1985 йилнинг 29 августида телефон овозидан уйғондим. У узоқ ва тинимсиз жарангларди. Мен мендан бошқа ҳеч ким трубкани олмаслигини, туриб бориб трубкани кўтаришим кераклигини тушундим. Туриб телефон ёнига борарканман, радиодан Валерий Леонтьевнинг куйлаётганини эшитдим: «Всплывает радость сквозь туман и как во сне…» Телефон қўшни хонада жиринглаётган экан. У ерда институт ходимларидан бири ўтирган экан. Мени кўриб, ҳаммалари ҳайратдан донг қотиб қолишган бўлса керак.\n- Демак, уйғонганингиздан кейин оддий инсон учунимконсиз бўлган ғайриоддий қобилият ва билимларга эга бўлгансиз…\nШахсан ўзимни ҳам ҳайратлантирадиган ҳолат, мени телепортация қила олишим –муҳитга кўчишим. Бу ҳолат менда сўнгги марта 2009 йилда содир бўлганди. Келинг яхшиси, бу ҳақда умр йўлдошим Сергей гапириб бера қолсин: - Бу шундай юз берганди. Биз Назира билан автобусда кетаётгандик. Мен бекатда тушиб қолдим, у эса метрогача кетди. Мен йўлни кесиб ўтиб бир идорага кирдим. Киришда “Тушлик” деб ёзилган лавҳача осилган экан. Шу пайт ортга ўгирилганимни биламан, қарасам, рўпарамда Назира турибди. У қандай қилиб бирдан пайдо бўлиб қолди, ҳайратда қолдим. Чунки уни автобусда қолганини, эшик ёпилиб автобус жилганини ўз кўзим билан кўргандим-ку! Яна унга қўл силтаб хайрлашгандим…\n- Назира опа, сиз митти қизалоқ бўлиб уйқуга кетиб,уйғонганда етук аёлдек уйғонгансиз, шундайми?\n- Йўқ, албатта, ва бунга хожат ҳам бўлмаган. Агар менда қандайдир савол туғилса, шу заҳоти юқоридан — ахборот қатламидан жавоби келади. Буни бошқача тушунтира олмайман. Айтиб ўтганимдек, аввалига деярли ҳамма тилда ўқиш ва ёзишни билардим. Тўғриси, ҳозир кўпчилигини унутдим, балки амалда қўлламаганим учун бўлса керак. Айни пайтда рус, ўзбек, қозоқ, тожик ва араб тилларида сўзлайман ва ёзаман. Инглиз тилида ҳалигача ёзаман, аммо ёзганларимни ўқий ва тушуна олмай қўйдим. Қўпчилик менинг аввалги барча билимларим ва қобилиятларимни қайтариш мумкин, дейишади. Ўзим ҳам бунга катта умид\nНазира Рустамова кейинги йилларда ўз вужудининг яна баъзи ҳислатларини пайқади: унинг жисмоний танаси на иссиқдан, на совуқдан қўрқмайди. Шундан бери Назира опа қишин-ёзин фақат енгил кўйлакда ва оёқ яланг юради. Бироқ унинг бу ҳаракатига пойтахт тартиботи ходимлари алоҳида “эътибор” билан қаради, натижада Назира опа икки марта полицияда “бўлиш”ига тўғри келди.\n48 ёшни қаршилаётган Назира опанинг 16 йили уйқуда ўтди. Аммо айнан ўша йиллар уни ғайб оламдан бохабар этди. Аждодларидан Назира опага ноёб қобилиятлар мерос бўлди, аммо унинг “дунёвийлашиб” кетиши оқибатида баъзи қобилиятлар йўқолди. Ҳозирда сақланиб қолганларидан бири — инсонларни ноанъанавий усуллар билан даволашдир.\nЎз вақтида олимлар Назира Рустамовани қобилиятларини ўрганиш учун у ердан бу ерда ҳаддан зиёд судрашган. “Тажрибадаги қуён” сингари текширувлардан безиган аёлнинг “дунёвийлашиб” кетишига сабаб шудир балки?! Бу ҳақида Назира опа оғиз очмади, ярасига туз сепмаслик учун мен ҳам сўрагани ботинмадим. Ғайриоддий қисматли ўзбек феномен-аёли бугун унутилган. У фан учун керакли бўлган вақтида рус хукумати томонидан тақдим этилган уйда умр йўлдошию, қизалоғи билан сокин ҳаёт кечирмоқда…\n09 март 2016 12:43\nАссалому алайкум, ҳурматли сайт ходимлари! Ушбу мақолани катта қизиқиш билан ўқиб чиқдим ва Назира Рустамова ҳақида кўпроқ маълумот олиш учун Google қидирув тизимидан у кишининг исм-фамилияси билан қидирув бердим. Бир қанча мақолалар чиқиб келди. Не кўз билан кўрайки, сайтингизда эълон қилинган мақоланинг деярли нусхаси бўлган русча мақолани топдим. Фақат у ерда муаллиф sohiba.blogspot.ru эмас, Елена Семакова экан. Фақат ўзбекча вариантда айрим тафсилотлар қўшилган. Ўша сайтдан ҳавола бериб қўйяпман. http://solium.ru/forum/showthread.php?s=923b9a2a5c2d8fcc5e7b89692256cd06&t=1560 Мени маъзур тутинглар, фақат бундай масалаларда хушёрроқ бўлган маъқул... Эҳтиром билан Ақраб\n13 август 2015 20:50\nahmad yassaviy7 asrda tugilgan bolsa u ayol 1985 yilda uygongan bolsa demak bu yolgon odamlarni aldamanglar\n30 сентябр 2014 18:53\nYaxshi ertak yozibsizlar\no'qish qiyin xaxaxax\n28 май 2014 17:15\n11 апрел 2014 22:07\nБулиши мумкин Оллох хохласа Хар нарса булади Оллох яратувчидир хар кимнинг такдирини белгиловчидир\n17 март 2014 19:44\nboladovn gap yozsangizla o`lasilami guringa qara ahir ita miwonmidi bi guringa\n09 март 2014 02:07\nHurmatli muallif, Siz Nazira Rustemova bilan o`zingiz shaxsan suxbatlashdingizmi yoki ushbu maqola ishonish qiyin bo`lgan http://www.solium.ru/forum/showthread.php?t=1560 saytidagi maqolaning o`zbek tiliga tarjimasimi??? Meni fikrimcha, siz TARJIMONSIZ!!!\n24 феврал 2014 15:37\nХаммаси ёлгон, Илтимос халкни алдаманглар\n11 феврал 2014 12:06\n20 январ 2014 21:37\nu kishini eletron pochtalarini yozvoringlar\n20 январ 2014 16:28\n17 январ 2014 14:37\n15 январ 2014 19:37\n15 январ 2014 18:54\nman umuman iwonmadim


Хато исм-фамилиялар: буни бартараф этишни истаганларга соддалаштирилган тизим ва жараён керак\n10:44 / 01.04.2022\nБугун Сирдарё вилояти туман ва шаҳарлари ҳокимларининг ўринбосарлари — оила ва хотин-қизлар бўлими бошлиғи лавозимига тайинланган раҳбарлар рўйхатига дафъатан кўзим тушиб қолди.\n11 раҳбардан фақат икки нафарининг фамилияси, исми ва отасининг исми ўзбек тилида тўғри, хатоларсиз ёзилган. Қолганларнинг ё фамилиясида, ё отасининг исмида хато бор. Исмлар эса кўпинча тўғри ёзилади.\nТўғрисини тан олиш керак, 80 фоиз ҳолатда ҳужжатларда фуқароларимизнинг исми фамилияси ё отасининг исми хато ёзилган. Ҳаттоки ўзимнинг ҳам исмим метрикам ва паспортимда «Шухрат» деб нотўғри ёзилган.\nАлбатта, кўп ҳолларда бу у қадар кўзга ташланмайди. Лекин турли рўйхатларга кўзингиз тушса, масалан, давлат мукофотлари билан тақдирланганлар рўйхати билан танишган чоғингизда муаммо борлигини ҳис қиласиз. Жаҳонда бирорта халқ ўз исм-фамилиясини бу қадар хато ёзмаса керак.\nСобиқ иттифоқ даврида туғилган фуқароларимизнинг аксариятининг исми фамилияси русча кўринишда ёзилган. Фамилияларда ўзбекча «Ж» ҳарфи — русча «Дж», «Қ» — К, «Ғ» — «Г», «О» — «А», «Ў» — «У» ёки «О», «Ҳ» — «Х», «Э» — «И» кўринишига дўнган ва туғилганлик тўғрисидаги гувоҳномаларга туширилган. Шу сабабли Джумаев, Гаффаров, Ходжаев, Каландарова, Бутаев, Умурзаков, Бабаева, Ишматов ва ҳ.к. ва ш.к. исм-фамилиялар вужудга келган.\nМустақил бўлдик, дунёга чиқдик. Паспортларда инглиз тилида кириллча «Х» ҳарфи «Kh», «Дж» — «Dj» кўринишда транслитерация қилиниб, HASANJONOV каби ёзиш мумкин бўлган фамилиялар KHASANDJANOV каби кўринишларда ифода этилмоқда.\nХўш, буни тўғирлаш мумкинми?\nЎзбекистонда Фуқаролик ҳолати далолатномаларини қайд этиш қоидаларининг 23-бандига кўра, боланинг туғилганлигини қайд этишда унга фамилия ота-онасининг келишувига кўра ота ёки онанинг фамилияси, шунингдек миллий анъаналарга мувофиқ ота ёки она томонидан бобонинг исми бўйича берилади.\nЮқорида қайд этилганидек, собиқ иттифоқ даврида туғилган аждодларнинг нотўғри ёзилган исмлари фарзандларга, ундан сўнг невараларга қўйилмоқда. Хато ёзилган шажара давом этмоқда.\nМустақиллик йилларида туғилган фарзандларнинг исмлари аксарият ҳолларда тўғри ёзиб келинмоқда. Ҳозирга келиб, кўп ҳолларда янги туғилган чақалоқларнинг исми ва отасининг исми ўзбекчада тўғри ёзилган ҳолатга етдик. Фамилияларда эса ҳамон муаммо бор. Чунки боболар СССРда туғилишган.\nОсонгина иш эмас\nАлбатта, инсон фамилияси қандай ёзилиши, ўқилиши, уни ўзгартириш-ўзгартирмаслик ўзининг иши. Кимларгадир Холбоева эмас Халбаева, Холтўраев эмас Халтураев бўлиш ёқади.\nШундай ҳолатлар бўладики, исм-фамилиясини ўзбекчада тўғирлаб ёзганимизда ўша инсон худди ҳужжатдагидек хато ёзилишини талаб қилган вақтлар бўлган. Бундай исм-фамилияларнинг матбуотда, интернет-сайтларда айланиши ҳам ўзбек тилида хато ёзилган исмларнинг тарғиб бўлишига хизмат қиляпти.\nАммо исмини ўзбекча кўриниш ва талаффузга ўзгартириш истагида бўлганлар ҳам бор, лекин ҳужжатини тўғрилашга киришганида ҳам бунга осонгина эриша олмайди.\nЭнг мураккаб жойи — ҳужжатни тўғрилаган фуқаро агар яқин қариндошларининг ҳам исм-фамилияси ўзгартирилмаса нотариал ҳужжатлар расмийлаштиришда қийинчиликларга дуч келади.\nМасалан, ўзим дуч келган мисол: менинг ҳужжатдаги ота исмим «Шокиржонович», укамнинг туғилганлик тўғрисидаги гувоҳномасида негадир «Шакиржонович» ёзилган. Отамнинг ҳужжатдаги исми эса Шокиржон. Укамга гувоҳнома ёзишда ФҲДЁ ходими атайлаб «А» орқали ёзиб берган. Мана шу ҳол нотариусда ишончнома расмийлаштиришда муаммо бўлди.\nАйтайлик, исм-фамилиясини Бобоев Жасур Жўрақулович қилиб тўғирлатган ука, ҳали ҳужжатда Бабаев Джавлан Джуракулович бўлиб қолаётган акаси билан қондош қариндош ҳисобланмайди нотариусларимиз наздида. Чунки Жасур туғилганлик тўғрисидаги гувоҳномасида отасининг исми ва фамилиясини ҳам ўзгартирган бўлиб чиқади. Бусиз фамилия ва насаб (отчество) ўзгармайди.\nҲужжатларни тўғирлашга озмунча вақт ва пул ҳам кетмайди. Туғилганлик тўғрисидаги гувоҳномани ФҲДЁ бўлимида янгилаш — 0,5 БҲМ (135 минг сўм) бўлади. Бу ҳолатда фамилияни тўғирлаб ёзиш учун бобосидан бошлаб ФҲДЁ мудири номига ариза ёзиб, исмларни тўғирлаб келиш керак. Яъни аввал Джумамурат бўлган бобо Жумамуродга айланиши керак, кейин ота Джумамуратовичдан Жумамуродовичга айланади, сўнгра неваранинг фамилияси Джумамуратовдан Жумамуродовга айланади.\nБу ишнинг қанчалик ташвиш эканлигини тасаввур қиляпсизми? Албатта, ҳар қандай истак ва рағбатни ўлдиради.\nОсонгина иш бўлиши керак\nМасалан, ўз исм-фамилиясини ўзбек тилида тўғри кўринишга келтиришни истаган одам аввало отаси (айрим ҳолатларда онасининг ҳам) исм-фамилиясини тўғрилаши керак (боболари оламдан ўтган бўлиши керак, йўқса улар ҳам қўшилади). Кейин ўзиникини, сўнгра фарзандлариникини ҳам тўғирлаб бериши керак. Келгусида бирор тушунмовчилик келиб чиқмаслиги учун у туғишган ака-ука, опа-сингиллариникини ҳам тўғрилашга тарғиб қилиши керак.\nАлбатта, никоҳ қайд этилганлик тўғрисидаги гувоҳнома ҳам тўғирлаб чиқилади, сўнгра паспорт ва ҳайдовчилик гувоҳномаси ҳам алмаштирилади. Мактабни битирганлик тўғрисидаги аттестатлар, майли, шарт эмасдир, лекин Олий ёки ўрта махсус ўқув юртини тамомлаганлик тўғрисидаги дипломни ҳам алмаштиришга тўғри келиб қолиши мумкин (Лупа билан ҳужжат текширадиган кадрлар бўлими ходими тушиб қолса).\nЎзбекистон Республикасининг «Давлат тили тўғрисида»ги Қонунининг 15-моддасида Ўзбекистон Республикасида яшовчи шахслар, ўз миллатидан қатъи назар, ўз исмини, ота исми ва фамилиясини миллий-тарихий анъаналарга мувофиқ ёзиш ҳуқуқига эгадирлар, деб белгилаб қўйилган.\nШундай экан, қонунда белгиланган ҳуқуққа кенг йўл очиб, ушбу жараённи ниҳоятда осонлаштириш керак. Токи ўз оиласининг исм-фамилиясидаги хатоларни тўғирламоқчи бўлган инсон барча аждодлари ва қариндошларидан юридик жиҳатдан узилиб қолмасин. Яъни ота-онасини, ака-укасини ФҲДЁ идорасига судраб юрмасин.\nМасалан, нотариус ва паспорт маълумотлари базаларда эски — хато ёзилган исм-фамилия ҳам сақланиб қолиб, қачон янги фамилияга ўзгартирилгани қайд этилса, кифоя. Бу албатта ўтиш даври учун муҳим. Секин-аста янги туғилаётган авлод тўғриланган янги фамилияга ўта бошлайди, 2-3 авлодда ҳамма ғализсиз ёзилган исм-фамилияга эга бўлади.\nЁдингизда бўлса, бундан 15 йиллар илгари туғилганлик тўғрисидаги гувоҳномалар уч тилда: ўзбек, рус ва инглиз тилларида ёзиладиган қилинувди. Нимадир бўлди-ю, метрика яна СССР вақтидагидек, ўзбек ё рус тилларида ёзиладиган кўринишга қайтди.\nЎша уч тиллик вариант жуда маъқул эди. Менимча, уч тиллик вариантни қайта тиклаш керак. ФҲДЁ бўлимлари ходимлари учун исм-фамилияларни тўғри ёзиш бўйича семинарлар ўтиш керак.\nБунинг учун энг аввало тўғри ёзилган энг кенг тарқалган исмлар реестрини шакллантириб бориш лозим. Маълум бир ўзгармас қоида шакллантириб олиниши керак. Ўша реестрда исмларнинг рус ва инглиз тилидаги транслитерацияси ҳам ёнма-ён туриши керак. Қуйида баъзи мисолларни келтираман:\n«О» ҳарфи — рус ва инглиз тилларида «A» кўринишида: Boboyev, Бабаев, Babayev;\n«Х» ҳарфи — рус тилида «Х» ва инглиз тилида «Kh» кўринишида: Xo‘jayev — Ходжаев — Khojayev\n«Қ» ҳарфи — рус тилида «К», инглиз тилида «Q» кўринишида: Qosimov — Касимов — Qasimov\n«Ў» ҳарфи — рус тилида вазият ва оҳангга қараб «У» ёки «О», инглиз тилида «U» ёки «O» кўринишида: O‘rinov — Уринов — Urinov; O‘roqov — Ораков — Oraqov\n«Ҳ» ҳарфи — рус тилида «Х», инглиз тилида «H» кўринишида: Hotamov — Хатамов — Hatamov\n«Ғ» ҳарфи — рус тилида «Г», инглиз тилида «Gh» кўринишида: G‘afforova — Гаффарова — Ghaffarova\nСўз боши ва очиқ бўғинда келган «Е» ҳарфи — рус тилида «Е», инглиз тилида «Ye» кўринишида: To‘rayeva — Тураева — Turayeva; Yefimova — Ефимова — Yefimova\n«Э» ҳарфи — рус тилида «Э», инглиз тилида «E» кўринишида: Eshmonov — Эшманов — Eshmanov; Eshonqulov — Эшанкулов — Eshanqulov\n«Ж» ҳарфи — рус тилида «Дж», инглиз тилида «J» кўринишида: Jo‘ramurodova — Джурамурадова — Juramuradova\nРусча исм-фамилиялардаги «Ж» ҳарфи — ўзбек тилида «J», инглиз тилида «Zh» кўринишида: Jdanova — Жданова — Zhdanova\nРусча исм-фамилиялардаги «Щ» ҳарфи — ўзбек тилида «Shch», инглиз тилида «Schch» кўринишида: Shchedrin — Щедрин — Shchedrin\nҚорақалпоқча ва русча исм-фамилиялардаги «Ы» ҳарфи — ўзбек тилида «И», инглиз тилида «Y» кўринишида: Malisheva — Малышева — Malysheva\nАлбатта, юқоридагилар тасаввур ҳосил бўлиши учун шунчаки бир мисол эди. Бу ишга етук филолог-мутахассислар жалб қилинса, қабул қилинадиган қоидалар янада сайқалланади.\nАдлия вазирлигидаги масъул ходимлар ушбу ҳолатга бирров эътибор беришса яхши бўларди. Такрор таъкидламоқчиман: гап ёппа ҳамманинг фамилиясини ўзбекча кўринишга келтириш ҳақида кетмаяпти. Лекин ўзи ва фарзандларининг исм-фамилиясини ўзбекча кўринишга келтиришни истовчиларга енгиллик яратиш лозим. Келгусида ҳужжатлар билан боғлиқ муаммолар вужудга келмаслиги учун жараённи осонлаштириш керак.\nШуҳрат (ҳужжатда Шухрат) Шокиржонов, Kun.uz журналисти\n11:11 / 03.04.2018\n21:33 / 09.06.2017\n77 кишининг қотили Брейвик исми-фамилиясини ўзгартирди


Тошкентда Moderna билан эмлаш бошланди\n31.07.2021 14:12 0 2038\nАҚШдан Ўзбекистонга 3 миллион доза Moderna вакцинаси олиб келингани ҳақида аввал хабар берилганди.\n«Vaksina.uz» каналининг ёзишича, Тошкент шаҳридаги айрим оилавий поликлиникаларда мазкур вакцинаси билан эмлаш ишлари бошланган.\nТаъкидланишича, вакцинани сақлаш шароитларига қатъий риоя қилинмоқда.\nУшбу вакцина икки дозада қилинади. Оралиқ давр — 28 кун.\n«Мазкур вакцинани исталган одам ўз оилавий поликлиникасида олиши мумкин. Ўзингиз билан паспорт нусхасини олинг. Поликлиникага боришдан аввал қўнғироқ қилиб, вакцина келган-келмаганини аниқлаштиринг», — дейилади хабарда.\nМаълумот учун, ЖССТ экспертлар гуруҳи Moderna вакцинасининг вирусга қарши 94,1 фоиз самарадор экани қайд этган.\nКоронавирус Кеча, 10:40\nВазирлик коронавирус бўйича янги статистикани тақдим этди\nКоронавирус 14/09, 22:29


Бир ҳайдовчининг қоидабузиши бошқа ҳайдовчининг ўлимига сабаб бўлди\nЖорий йилнинг 13 май куни соат 21:10 ларда, Хоразм вилояти, Урганч шаҳар, Жайхун ва Нажмиддин Кубро кўчалари кесишмаси яқинида, ҳайдовчи 1996 й.т. Х.Х. (эркак) “Кобальт” русумли транспорт воситаси тезлигини меъёридан оширган ҳолда бошқариб кетаётиб, олдинда кетаётган автомобилни қувиб ўтиш мақсадида қарама-қарши йўналишга чиқиб, шу йўналишда қаршисидан келаётган ҳайдовчи 1997 й.т. Д.Ў. (эркак) бошқарувида бўлган “Спарк” русумли транспорт воситасининг олд қисмига урилиб, ЙТҲ содир этган.\nНатижада, “Спарк” русумли транспорт воситаси ҳайдовчиси 23 ёшли Д.Ў. оғир тан жароҳатлари оқибатида шифохонада вафот этган. “Кобальт” русумли транспорт воситаси ҳайдовчиси 24 ёшли Х.Х. тан жароҳати олиб шифохонага ётқизилган.\nМазкур ЙТҲ юзасидан Урганч шаҳар ИИО ва ФМБ ТБ томонидан суриштирув ишлари олиб борилмоқда.\nҲурматли йўл ҳаракати иштирокчилари йўлларда ҳаракатланганда «Йўл ҳаракати қоидалари»га амал қилишингизни, аҳоли яшаш жойларида тезликни меъёридан оширмаслигингизни, ўзингиз ва ўзгалар ҳаётини хавф остига қўймаслигингизни сўраб қоламиз.


Пoйтaxтимиздa “Камолот-тур” IX ёшлар вeлoмaрaфoнининг мамлакат бoсқичи бўлиб ўтди. Бу ҳақда ЎзА хабар бермоқда.\nМазкур анъанавий мусобақа “Кaмoлoт” ёшлaр ижтимoий ҳaрaкaти томонидан Ўзбекистон Касаба уюшмалари федерацияси, Маданият ва спорт ишлари, Олий ва ўрта махсус таълим, Халқ таълими вазирликлари, Ўзбекистон Экологик ҳаракати, Республика Болалар спортини ривожлантириш жамғармаси каби қатор давлат ва жамоат ташкилотлари ҳамкорлигида ташкил этилди.\nЖисмоний тарбия ва спортни оммалаштириш борасида “Камолот” ёшлар ижтимоий ҳаракати томонидан қатор ишлар амалга оширилмоқда. Анъанавий тарзда ўтказиб келинаётган “Камолот-тур” вeлoмaрaфoни ҳам ана шу эзгу мақсадга хизмат қилаётир. Бу йилги мусобақанинг қуйи босқичларида 31,6 мингдан зиёд ўғил-қиз иштирок этди. Улардан сараланган икки мингга яқин ҳаваскор веломарафончи ҳудудий босқичларда ўз маҳоратини синовдан ўтказди.\nШунингдек, веломарафон иштирокчилари “Энг ёш иштирокчи”, “Фахрий велопойгачи”, “Энг маҳоратли техник велопойгачи”, “Энг иродали велопойгачи” каби номинациялар бўйича ҳам тақдирланди.


ТИШ ОҒРИГАНДА НИМА ҚИЛИШ КЕРАК.\nТиш оғриса қилиниши керак бўлган энг яхши йўл, зудлик билан стоматологга мурожаат қилиш, оғриқ сабабини аниқлаш ва адекват давони олиш керак. Аммо унгача етиб бориш керак, тиш оғриқлари асосан кечга яқин қўзийди. Эртанги кунга режалаштирган дантист кўригигача оғриқ қолдирувчи тез ёрдам усулларини билиш бунда мухим роль ўйнайди.\nБунинг учун дастлабки тайёргарлик талаб этилади. Имкон қадар тишларни тозалаш ва тоза сув билан чайиш оғриқсизлантириш усуллари эффективлигини оширади.\nТиш оғриганда зудлик билан қилиш керак бўлган нарсалар\n1. Оғзингизни тузли сувда чайқанг.\nЯрим чой қошиқдаги тузни бир стакан илиқ сувда эритиб, сув тугагунча оғзингизни чайинг. Шўр сув табиий дезинфекцион восита хисобланиб, яллиғланиш хисобига пайдо бўлган оғриқларни тезлик билан қолдиради ва шамоллашни хам тўхтатади. Интенсив оғизни чайиш тиш ва милклар орасида кириб қолиб, оғриққа сабаб бўлган овқат зарраларидан хам қутулишга ёрдам беради.\n2. …ёки водород пероксид эритмасида чайқанг\nТузли эритма сингари водород пероксид хам зарарсизлантирувчи, оғриқ қолдирувчи ва яллиғланишга қарши хусусиятга эга. Ундан ташқари пероксид эритмаси тиш карашларини хам юмшатиб, уларни ажралишини осонлаштиради. Бунинг учун 3 фоизли водород пероксидни 1:1 нисбатида сувда эритилади.\n3. Ёноғингизга муздек компресс қўйинг.\nОғриқ механизми қуйидагича: харорат қанча юқори бўлса, оғриқ шунчалик кучли – қон харакати шунча тезлашган, қон томирлар кенгайган ва натижада яллиғланиш ўчоғига босим юқори бўлади. Агарда оғриқ сохасига муздек компресс қўйилса – совук шиш ва яллиғланишни олдини олади. Агар совуқ тишларга таъсир этмаса муз бўлагини оғзингизга солиб, шимиш мумкин. Ёдингизда тутинг иссиқ компресслар қўйиш, ахволни ёмонлаштиради, оғриқни баттар кучайтиради. Иссиқ компресслар агар оғриқ уч шохли нервнинг яллиғланиши хисобига пайдо бўлган бўлсагина ёрдам беради.\n4. Саримсоқ пиёзни чайнанг.\nБу махсус зиравор тиббиётда неча асрлардан буён фойдаланилади. Текширишлар кўрсатишича саримсоқ – бактерияларни ўлдиради, яллиғланишни йўқотади ва оғриқни камайтиради. Бунинг учун саримсоқ бўлакчасини чайнаш кифоя. Ундан ташқари саримсоқни майдалаб бўтқа холига келтирилади ва тиш ёки милк устига қўйилади.\n5. Қалампирмунчоқ мойидан компресс қилинг.\nҚалампирмунчоқ мойи табиий антисептик – эвгенол воситасини тутиб, у микробларни ўлдириш ва анестетик хусусиятга эга. Бунинг учун бир неча томчи қалампирмунчоқ мойини пахтали тампонга томизиб, оғриётган тиш ёки милк устига қўйиб, 10-15 дақиқа ушлаб туриш керак. Бошқа усули бир неча томчи қалампирмунчоқ мойини илиқ сувга томизиб, яхшилаб оғиз чайилади.\nТананинг горизонтал холати қон томирларни кенгайиши ва қон айланишини тезлаши хисобига оғриқни кучайтиради. Шу сабабли бошингизни юрак даражасидан юқорироқ тутинг, ётгингиз келса, болишга суяниб ўтиринг.\n7. Оғриқ қолдирувчи дорилар ичинг.\nБу ишда ва сафарда қўллаш бўлган энг самарали усул хисобланиб, таркибида ибупрофен тутувчи препаратлар эффектив хисобланади. Бобомиздан қолган усуллар – аналгин таблеткасини туйиб, оғриётган тишга қўйишни тавсия этмаймиз. Тўғри аналгин таркибидаги – метамизол натрий моддаси оғриқни қолдириб, яллиғланишни йўқотади. Аммо оғриқ тиш эмалини зарарланиши ёки енгил кариес натижасида юзага келган бўлса, кислотали мухитга эга бўлган метамизол – вазиятни янада оғирлаштиради.\nЁдингизда тутинг, хар қандай холатда врачга учраш керак. Айтиб ўтилган усуллар оғриқни йўқотади, аммо оғриқ сабабини даволамайди. Шу сабабли оғриқ бир суткадан ортиқ давом этса, шиш пайдо бўлса, иситма қўшилса – дархол стоматологга учрашни тавсия этамиз.\nФеврал 28, 2018 2196 3 Рукн СТОМАТОЛОГИЯ


Муаммоларни ўрганиш ва ечим топиш сенаторлар, депутатлар эътиборида / ADOLAT ижтимоий-сиесий газетаси\nФуқароларнинг қонун ҳужжатларида белгилаб қўйилган ҳуқуқ ва эркинликлари, манфаатларини рўёбга чиқариш, уларнинг яратилган имкониятлардан кенг фойдаланишини таъминлаш, жойларда мавжуд муаамоларни ўз вақтида ҳал этишда халқ билан яқиндан мулоқот алоҳида аҳамиятга эга. Ана шу мақсадда Олий Мажлис Қонунчилик палатаси депутатлари ва Сенат аъзолари жорий йилнинг 1 март кунидан бошлаб ҳудудларда аҳоли билан учрашувлар ўтказишмоқда. Ўзбекистон “Адолат” СДП фракцияси аъзолари, маҳаллий Кенгаш депутатлари ҳам ушбу мулоқотларда фаол иштирок этиб, ҳудудлардаги ижтимоий-иқтисодий аҳвол, фуқароларнинг турмуш шароитларини ўрганиш, жойларда муаммоларни аниқлаш ва уларга ечим топиш, парламент ва жамоатчилик назоратини кучайтириш борасида иш олиб боришмоқда. Зеро, аҳолининг турмуш шароитларидан хабардор бўлиш, фуқароларни ўйлантираётган масалаларни ўрганиш ва мутасадди ташкилотлар билан ҳамкорликда ҳал этиш чораларини кўриш “халқ давлат идораларига эмас, давлат идоралари халққа хизмат қилиши керак”, деган тамойилни ҳаётга татбиқ қилишда муҳим ўрин тутади.\nЎзбекистон “Адолат” СДП Сиёсий Кенгаши раиси, партия фракцияси раҳбари Наримон Умаров ҳамда фракция аъзолари Даврон Тангиров, Ёрмамат Холиёров Қумқўрғон туманидаги маҳаллаларда, хонадонларда бўлиб, аҳоли билан очиқ мулоқотлар ўтказишмоқда.\nФракция раҳбари Наримон Умаров тумандаги “Ўзбекистоннинг беш йиллиги” маҳалласида фуқароларнинг турмуш шароитлари билан танишди. Мазкур маҳаллада 3502 нафар аҳоли истиқомат қилади, улар асосан чорвачилик ва деҳқончилик билан машғул. Маҳаллада 74 нафар кам таъминланган оила борлиги қайд этилган, Н.Умаров дастлаб ушбу оилаларнинг моддий фаровонлигини таъминлаш масаласига эътибор қаратди. Шу мақсадда уларга давлатимиз томонидан томорқа хўжалигини, чорвачилик ва паррандачиликни ривожлантириш учун ажратилаётган имтиёзли кредитлар ҳақида маълумот берилди. Натижада шу куннинг ўзида 12 нафар кам таъминланган фуқаро депутатлар ҳамда маҳалла фуқаролар йиғини кўмагида зарур ҳужжатларни жамлаб, имтиёзли кредит олиш учун тижорат банкларига топширдилар. Қувонарлиси, уларга тез кунда кредит ажратиладиган бўлди. Шубҳасиз, бу саъй-ҳаракатлар оилаларнинг фаровон ҳаёт кечиришини таъминлашга замин бўлади.\nДепутатлар билан суҳбатда фуқаро Шавкат Абдусамадов ўтган йили кам таъминланган оилалар қаторида бўлганлиги, томорқасидаги олти сотих майдонда иссиқхона ташкил этиб, ердан унумли фойдалангани боис етиштирилган ҳосил яхшигина даромад келтирганини, бу йил замонавий уй қурганини сўзлаб берди.\nСуҳбатлар чоғида шу маҳаллада яшаётган фуқаролар Ўрал Абраев, Абдусалим Раҳмонов, Нилуфар Каримова, Тожимурод Ҳамраев маҳаллада спорт майдончаси барпо этиш зарурлиги, хонадонларни суюлтирилган газ баллонлари билан таъминлаш етарли даражада эмаслиги, 1,5 километрга яқин узунликдаги сув қувури яроқсиз ҳолга келиб қолгани сабабли ичимлик суви таъминотида узилишлар бўлаётганини айтиб, депутатлардан ёрдам сўрашди.\nШунингдек, 51-умумтаълим мактаби “Янги авлод” МФЙ ҳудудида жойлашганлиги, икки маҳалла ўртасидаги масофа 5-6 километрни ташкил этгани боис, айниқса, бошланғич синф ўқувчиларига қийинчилик туғдираётганини айтиб, фуқаролар “Ўзбекистоннинг беш йиллиги” маҳалласида янги мактаб қуриш таклифини билдиришди. Юқоридаги масалалар масъул ташкилотлар томонидан ўрганилмоқда.\n4409 нафар аҳоли истиқомат қилаётган “Янги авлод” маҳалласидаги учрашувлар ҳам фойдали мулоқот тарзида кечди. Маҳалла аҳли ердан фойдаланиш ҳадисини пухта эгаллаган бўлиб, улар бир йилда ўз томорқаларидан уч мартадан ҳосил олишаётганлигини билдиришди. Фракция раҳбари Наримон Умаров ушбу маҳаллада истиқомат қилувчи Анвар Назаров хонадонида бўлди. “Маматқобилов боғи” фермер хўжалиги аъзоси А.Назаров ўз оиласи кам таъминланган оила эканини баён қилди.\n— Чорвачилик, деҳқончиликни яхши биламан. Ўзим мустақил иш бошлашим учун кредит маблағи олишимга ёрдам керак бўлаяпти, — деди А.Назаров.\nДепутатларнинг аралашуви билан Анвар Назаровга тижорат банкидан 100 дона парранда парваришлаши учун кредит ажратиладиган бўлди. Кредит таъминотига кафилликни эса “Янги авлод” МФЙ раиси Жаҳонгир Жўраев ўз зиммасига олди. Учрашув давомида Тошпўлат Номозов, Холида Қораева, Фахриддин Жумаев, Ўринбиби Нурова маҳалла ҳудудидаги бурғу қудуқни таъмирлаш орқали сув таъминотини яхшилаш ва ҳудудда маиший хизмат нуқталарни кўпайтириш кераклигини айтишди. Аҳоли билан учрашувлар жараёнида аниқланаётган айрим камчиликлар бевосита жойида бартараф этилишига алоҳида эътибор қаратилмоқда. Жумладан, ҳар иккала маҳаллада якка тартибдаги тадбиркорлик билан шуғулланиш истагида бўлган ўттиздан ортиқ фуқароларга тадбиркорлик фаолиятини бошлашлари учун кредит олишида амалий ёрдам кўрсатилди. Партия депутатлари туманидаги ҳақиқий ҳолатни ўрганиш юзасидан кўпгина ижтимоий объектларда бўлиб, аҳоли билан учрашдилар. Жумладан, “Боботоғ” ва “Боболочин” қишлоқ врачлик пунктларини бирлаштириш борасидаги ташаббус ҳар жиҳатдан ўзини оқлаши эътироф этилди. Таъкидланганидек, бу икки ҚВПни бирлаштириш орқали “Боболочин” ҚВП негизида оилавий поликлиника ташкил этилади. Янги шифо масканида тиббий хизмат кўрсатувчи мутахассис шифокорлар сони ортади. Имкониятлар кенгайиб, тиббий хизмат кўрсатиш сифати ҳам яхшиланади.\nҚумқўрғон туманидаги “Темир-бетон” ишлаб чиқариш корхонаси, “Агроэкспорт” МЧЖ ҳамда “Маматқул Жабборов” агро фирмаси фаолияти билан танишиш асносида депутатлар иш самарадорлигини ошириш, янги иш ўринлари яратиш масаласида ишчи-ходимлар билан суҳбатлашишди. Табиий газ босимининг пастлиги, аҳолини тоза ичимлик суви билан таъминлаш, чиқиндилар ўз вақтида олиб чиқиб кетилиши каби масалалар юзасидан тегишли маҳаллий давлат органлари ва бошқа ташкилотларга аниқ таклиф ва тавсиялар берилди ҳамда уларнинг бажаралиши назоратга олинди.\nОлий Мажлис Қонунчилик палатасининг саккиз нафар депутати ва Сенатнинг уч нафар аъзосидан иборат таркибда тузилган ишчи гуруҳи Наманган вилоятининг Уйчи туманида фаолият олиб бормоқда.\nИшчи гуруҳи аъзолари бир қатор мутасадди ташкилотлар вакиллари ҳамроҳлигида кўплаб хонадонларда бўлиб, фуқаролар билан мулоқот қилар эканлар, биронта мурожаат ҳам эътибордан четда қолмади. Кўтарилган масалаларнинг ярмидан кўпи жойида, қисқа муддатларда ҳал этилди.\n— Халқ билан мулоқотнинг нақадар катта самара беришига ушбу ўрганишлар жараёнида бир неча бор гувоҳ бўлдик, — дейди Ўзбекистон “Адолат” СДП Уйчи туман кенгашининг раиси Сирожиддин Жамолов. — Ўзини қийнаётган масала ечим топганини ҳис этган кишиларнинг хурсандчилиги бизни ҳам мамнун этди. Бундан партиямиздан сайланган депутатлар ҳам ўзларига тегишли хулоса чиқариб олмоқдалар. Келгусида улар фаолиятларини янада кучайтириш, сайловчилар билан кўпроқ ишлаш лозимлигини англадилар. Бу амалиёт электоратимизга жуда маъқул тушади, деб ўйлайман.\nОлий Мажлис Қонунчилик палатасидаги “Адолат” СДП фракцияси аъзоси Шуҳрат Якубов аҳоли билан учрашувларни “Уйчи” қишлоғида ўтказди. Депутат бир неча хонадонларда фуқаролар билан батафсил суҳбатлашди. Масалан, “Пастгузар” маҳалласида яшовчи Мухторжон Эргашевнинг ишга жойлашишида амалий ёрдам кўрсатилди. “Умид” маҳалласида истиқомат қилаётган фуқаро Ширмон Толқанованинг аризаси эса якка тартибда уй қуриш мақсадида “ким ошди” савдосида қатнашиш учун рўйхатга олинди.\nЎтган ҳафтадаги мулоқот чоғида “Гулзор” маҳалласида яшовчи Турғунжон Жўраева ўртага қўйган муаммонинг ҳам ечими топилди. Яъни маҳалла фуқаролар йиғини томонидан моддий ёрдам бериш тўғрисидаги мурожаат рад этилишига сабаб бўлган яроқсиз “Москвич” автомобили депутат аралашувидан сўнг Наманган вилояти ИИБ ЙҲХБ 2-ТРИБ (туманлараро рўйхатлаш ва имтиҳон олиш бўлинмаси)да қонуний тарзда рўйхатдан чиқарилди. Натижада бу кам таъминланган оилага амалий ёрдам кўрсатиш юзасидан кўрсатма берилди.\nМаълумки, белгиланган тартибга биноан депутатлар саволномалар асосида қатор соҳалар фаолиятини ҳам ўрганиб чиқмоқда. Ишчи гуруҳи аъзолари туман ички ишлар бўлими фаолияти билан ҳам яқиндан танишдилар. Бунда фуқароларнинг ҳуқуқ ва эркинликларини ҳимоя қилишга алоҳида эътибор қаратилди. Хусусан, Уйчи тумани ИИБ йўл ҳаракати хавфсизлиги бўлими, вилоят ИИБ ЙҲХБ туманлараро рўйхатлаш ва имтихон олиш бўлинмаси (ТРИБ) фаолияти билан танишдилар. Ўрганишлар давомида улар фаолиятида айрим камчилик ва муаммолар мавжудлиги аниқланди.\nТуман ИИБ йўл ҳаракати хавфсизлиги инспекторлари Ш.Набиев ва Ф.Жўраев билан суҳбатлашилганда улар ўз фаолиятига оид бир қатор қонунлар билан таниш эмаслиги, шунингдек, фуқаролар қабулини ташкил этишга оид ҳужжатлар юритилмагани маълум бўлди. Йўл ҳаракати хавфсизлиги гуруҳи таркиби атиги 2 нафар инспектордан иборатлиги эса туман йўлларида ҳаракат хавфсизлигини таъминлашни қийинлаштирмоқда. Туман ҳудудидаги марказий кўчаларга йўл белгилари лозим даражада ўрнатилмагани, пиёдалар ўтадиган чорраҳаларда йўл чизиқлари чизилмагани, одамлар кўп тўпланадиган жойларда автотураргоҳ ташкил этилмагани ҳам ноқулайликларни юзага келтирмоқда.\nНаманган вилояти ИИБ ЙҲХБнинг Уйчи туманида жойлашган 2-ТРИБда штатсиз ходимлар ҳеч қандай ҳужжатсиз фаолият олиб бораётганига нима дейсиз? Бу ерда иш тартибли ва оқилона ташкил этилмагани оқибатида фуқаролар бир неча кундан навбатда туриб, ўз автомобилларини расмийлаштира олмаётгани ҳам маълум бўлди.\nДепутатлар мазкур масалалар юзасидан қонуний тартибда чора-тадбирлар кўрилишини назоратга олишди.\nАҳолининг бевосита яшаш жойларида долзарб ижтимоий муаммоларни аниқлаш ҳамда маҳаллий ижро ҳокимияти ва бошқарув идоралари фаолиятини халқ билан мулоқотлар жараёнида тилга олинган камчилик, нуқсонларни бартараф этишга қаратишда парламент назорати ўз самараларини бермоқда.\nОлий Мажлис Қонунчилик палатасининг бир гуруҳ депутатлари ва Сенат аъзоларининг шу мақсадда Пайариқ туманидаги кўплаб хонадонларда ўтказган учрашувлари коммунал хизмат, таълим ва тиббиёт соҳаларидаги аҳволни тубдан яхшилаш, оилавий тадбиркорликни кенг йўлга қўйиш, банк, савдо ва алоқа-ахборотлаштириш муассасаларининг фаолиятини аҳоли талаб-эҳтиёжлари асосида такомиллаштиришга йўналтирилганлиги билан аҳамиятли бўлди.\nОлий Мажлис Қонунчилик палатаси депутати Шуҳрат Полвоновнинг тумандаги “Тоҳиршайх”, “Бирлашув” маҳаллалари аҳли билан мулоқотлари чоғида қайд этилган 50 дан ортиқ мурожаатлар бўйича қонуний чора-тадбирлар ишга солиниб, тегишли идоралар раҳбарларининг муаммони ҳал этиш борасидаги фаолияти назоратга олинди. Жумладан, “Бирлашув” маҳалласида истиқомат қилаётган фуқаро Тангриберди Худойбердиев депутат билан учрашув пайтида аҳоли хонадонларини тоза ичимлик суви билан таъминлашга зарур эътибор қаратилмаётганлигини баён қилди. Натижада аҳоли ичимлик сувини машинада ёки от-уловда узоқдан ташиб келишга мажбур бўлмоқда. Шунингдек, маҳалла хонадонларини суюлтирилган газ баллонлари билан таъминлашда ўзибўларчилик, назоратсизлик яққол кўзга ташланмоқда. Суюлтирилган газ аҳолига қатъий белгиланган нархларда эмас, 3-4 баробар қиммат сотилаётганлиги туман газ идораси вакиллари иштирокида муҳокама этилганида ўз тасдиғини топганлиги мазкур хизмат соҳасида қатъий назорат ўрнатишни тақозо этмоқда. Шу боис соҳада аниқ ҳисоб-китобларга асосланган тизимли фаолиятни йўлга қўйиш масаласи депутатлик назоратига олинди.\nҲар иккала маҳаллада аҳоли билан мулоқот чоғида умумтаълим мактаби ва коллеж ўқувчиларининг дарсга бориб-келишларида қатнов хавфсизлигини таъминлаш, бунинг учун эса автомобиль йўлининг чеккасида пиёдалар йўлакчаси қуриш зарурлиги алоҳида қайд этилди. Фуқаро Қудратхон Мардиев муаммога туман йўлсозлик идораси совуққонлик билан қараб келаётганлигини билдирди. Депутат Шуҳрат Полвонов муаммо тезда туман ҳокимияти доирасида кўриб чиқилиши ва бу борадаги ижрони шахсан ўзи назорат қилишини таъкидлади.\nШунингдек, “Бирлашув” маҳалласида қурилиши лозим бўлган 23-умумтаълим мактабининг янги биносини 270 ўқувчи ўрнига мос қилиб барпо этиш ва уни манзилли дастурга киритиш бўйича фуқароларнинг мурожаатлари туман ҳокимлигининг эътиборига ҳавола этилди ва бу борада ҳам ижрони таъминлаш учун парламент назорати ўрнатилди.\nОлий Мажлис Сенати аъзолари ва Қонунчилик палатаси депутатларидан иборат ишчи гуруҳи аъзоларининг Яккабоғ тумани аҳолиси билан мулоқотлари ҳам қизғин давом этмоқда. Туман аҳлининг ҳаёт даражаси, турмуш тарзи билан яқиндан танишиш асносида уларни қийнаётган масалалар ўз жойида ўрганилиб, таҳлил этилмоқда ва шу юзасидан аниқ чора-тадбирлар амалга оширилмоқда.\nДастлабки ўрганишлар давомида фуқаролар томонидан бир қатор таълим муассасаларининг моддий-техника таъминоти, ўқитиш сифатини яхшилаш зарурлиги, дарсликлар, ўқув қуроллари ва жиҳозларнинг етишмаслиги, ўқув биноларининг таъмирталаблиги, иситиш тизимида айрим носозликлар борлиги, электр энергияси билан таъминлашга доир муаммолар ҳақида сўз юритилди. Мазкур мурожаатлар юзасидан мутасадди ташкилот ва идоралар вакиллари иштирокида зарур чоралар ҳам кўрилди.\nҚонунчилик палатасидаги Ўзбекистон “Адолат” СДП фракцияси аъзолари Жамшид Пирматов, Абдуғани Умиров тумандаги 27-умумтаълим мактабидаги аҳволни ўрганишганда бир қатор муаммолар аниқланди. Ўқувчилар билан суҳбатлашган депутатлар уларнинг билим савиялари анча саёз деган фикрга келишди. Таълим масканидаги кутубхона дарсликлар, бадиий адабиётлар билан етарли даражада таъминланмаган. Ўқитувчиларнинг билим ва малакасини ҳам давр талабига мос, деб бўлмайди. 104-умумтаълим мактабида синфхоналар бирма-бир кўздан кечирилганда ўқувчиларнинг дарсга қатнашиши қониқарли эмаслиги, давомат пастлиги аён бўлди. 65-умумтаълим мактабида эса дарсларни кўргазмали қуроллар асосида ўтишга риоя этилмаяпти. Айниқса, география дарсида фойдаланиладиган хариталарни янгилаш зарур.\nШунингдек, 16-сонли мактабгача таълим муассасасида эса иситиш тизими талабга жавоб бермаслиги, болалар учун тайёрланаётган таомлар сифати талаб даражасида эмаслиги аниқланди.\nПартия фракцияси аъзолари тумандаги қурилиш ва коммунал хўжалиги касб-ҳунар коллежида ўқитувчи ва маҳалла фаоллари билан учрашдилар. Ушбу юзма-юз мулоқотда фуқаро Бекзод Хўжаниёзов ота-оналар номидан сўзга чиқиб, маҳаллалар ва коллежда керак пайтида электр энергияси етказиб берилмаётганлигини танқид қилди.\nДепутатлар “Қатағон” маҳалла фуқаролар йиғини ҳудудидаги 20 га яқин хонадонларга кириб, фуқаролар билан суҳбатлашдилар. Мулоқотлар чоғида ўн киши истиқомат қилаётган Шарофат Абдуҳакимова оиласига белгиланган моддий ёрдам вақтида берилмаётганини билдиришди. Аҳоли билан юзма-юз мулоқотларда иштирок этаётган туман ҳокимлигига қарашли мутасадди идоралар вакиллари томонидан бу муаммо ўз жойида ҳал этилди. Шунингдек, Саодат Бобоёрова ўз оиласи яшаётган уй устидан юқори кучланишли электр симлари тортилганидан шикоят қилди. Бу муаммо ҳам депутатлар аралашуви билан туман электр тармоқлари корхонаси томонидан ўз ечимини топди. Шу маҳаллада истиқомат қилаётган Хушвақт Чориева маҳаллалардаги ички йўллар таъмирталаблиги, электр энергияси таъминотидаги узилишлар аҳолининг эътирозига сабаб бўлаётганини қайд этди.\nЖойларда одамларнинг дардини эшитиш ва юзага келаётган камчиликларни бартараф этишга астойдил кўмаклашиш мақсадида партия депутатлари “Наврўз”, “Нурли йўл”, “Тўқбой” маҳаллалари аҳли билан ҳам мулоқот қилдилар. Учрашувларда аҳоли маҳаллаларда кичик ва хусусий бизнесни йўлга қўйиш ҳисобига саноатни ривожлантириш, ишлаб чиқариш, экспорт борасида мавжуд имкониятлардан етарлича фойданилмаётганига депутатларнинг эътиборини қаратишди.\nПартия фракцияси аъзоси Мақсуд Қурбонбоевнинг Шовот туманида фуқаролар билан учрашувлари ҳудудни янада ривожлантириш, аҳоли манфаатларини рўёбга чиқаришда ижобий аҳамиятга эга бўлди.\nФуқароларнинг мурожаатлари асосида кўрилган чоралар туфайли 22 нафар ёшларнинг “KATQAL’A-TEKS” МЧЖ қўшма корхонасига ишга жойлаштирилганлиги эътиборга молик. Жумладан, “Бўйрачи” маҳалласида яшовчи Ўринбой Қутлибоев депутат кўмаги билан ўғли Хушнудбекнинг мазкур корхонага ишга кирганидан хурсандлигини таъкидлади.\nТуман ободонлаштириш бошқармаси бошлиғи Мадамин Қурбановнинг канализацияларни тозалаш учун маҳаллий бюджет ҳисобидан махсус машина ажратиш зарурлиги ҳақидаги таклифи вилоят молия бошқармаси ходимлари билан биргаликда ўрганилиб, кейинги чоракда шу мақсадда маблағ ажратилиши режалаштирилди.\n“Ижтимоият” маҳалласида яшовчи фуқаро Қ.Матёқубовга II гуруҳ ногиронлиги 2000 йилда бир йил муддатга белгиланганлиги, аммо унинг соғлиғи ҳозирги кунда ҳам шу ҳолатда эканини айтиб, депутатдан кўмак сўради. Мазкур масала туманлараро ТМЭК ва туман тиббиёт бирлашмаларидан иборат ишчи гуруҳи томонидан ўрганилди ва Қ.Матёқубовга ногиронлик гуруҳи белгиланиши мумкинлиги аниқланди.\nФуқаро Лазизбек Тожиев иссиқхона ташкил қилиш учун кредит ажратилиши юзасидан “Агробанк” туман филиали мутахассисларига мурожаат қилган. Мазкур масала депутатлар томонидан банк муассасаси раҳбарияти билан ўрганилиб, Л.Тожиевга иссиқхона қуриш учун кредит ажратиш масаласи ҳал қилинди.\nПарламент аъзоларидан тузилган ишчи гуруҳи таркибида Қонунчилик палатаси депутати Зафар Султонов, Сенат аъзоси Гулчеҳра Сатторова Навбаҳор туманида мавжуд муаммоларни бартараф этиш борасида амалга оширилаётган ишларнинг ҳолатини ўрганиб, атрофлича таҳлил қилишди. Бу жараёнга маҳаллий Кенгаш депутатлари, маҳалла фаоллари ва тумандаги тижорат банкларининг вакиллари ҳам жалб қилинди.\nПарламент аъзолари “Арабсарой”, “Янгиқўрғон”, “Бешработ”, “Янги йўл”, “Кескантерак”, “Олчин” ва “Туркистон” қишлоқ фуқаролар йиғинларидаги 359 та хонадонга кириб, фуқаролар билан суҳбатлашдилар.\nАҳоли томонидан асосан иш билан бандлик, ичимлик суви, электр энергияси таъминоти, табиий газ, савдо ва маиший хизмат кўрсатишнинг ҳолати, мактабгача таълим муассасаларини кўпайтириш, ички йўлларнинг таъмирталаблиги, ерларнинг мелиоратив ҳолати ҳамда аҳолига кўрсатилаётган тиббий хизмат сифати билан боғлиқ масалалар ўртага ташланди.\nСенатор ва депутатлар фуқароларнинг ўзини ўзи бошқариш органлари, таълим муассасалари, ҚВПлар, тадбиркорлик субъектлари фаолияти билан яқиндан танишиб, аниқланган муаммоларни бартараф этиш юзасидан тегишли чораларни кўришди.\n— Учрашувлар жараёнида аҳолини ўйлантираётган ва жойида ҳал қилиш имконияти бўлган муаммолар шу ернинг ўзида бартараф этилди, — дейди Қонунчилик палатасидаги “Адолат” СДП фракцияси аъзоси Зафар Султонов. — Шу тарзда элликдан ортиқ муаммо ўз ечимини топди. Жумладан, “Навкар” ҳамда “Учтут” маҳаллаларида яшовчи З.Бобоқулова ва А.Йўлдошевнинг ишга жойлашиш масаласидаги мурожаати мутасадди ташкилотлар билан ҳамкорликда кўриб чиқилиб, З.Бобоқулова маҳаллий ишлаб чиқариш корхонасига, А.Йўлдошев 10-умумтаълим мактабига ишга жойлаштирилди.\nТумандаги 70 нафарга яқин фуқарога тижорат банклари билан биргаликда жами 334 миллион сўм кредит ажратилишида ёрдам берилди. Хусусан, фуқаролардан С.Очилбоев чорвачиликни ривожлантириш учун 6 миллион сўм, Д.Очилов сартарошхона қуриш учун 4 миллион сўм, Ж.Тўхтаев иссиқхона хўжалигини йўлга қўйиш учун 14 миллион сўм кредит оладиган бўлишди. Аҳолининг туманда олиб борилаётган ислоҳотларга муносабатидан ва уларни ўйлантираётган масалалардан келиб чиқиб, шунингдек, туманни ижтимоий-иқтисодий ривожлантириш борасида амалга оширилаётган ишларнинг самарадорлигини аниқлаш мақсадида депутатлар томонидан тегишли маҳаллий давлат органлари ва ташкилотларининг фаолияти ўрганилди.\n— Ўрганиш натижалари халқ депутатлари туман Кенгашининг 9 март куни бўлиб ўтган сессиясида муҳокама этилди, — дейди Сенат аъзоси Гулчеҳра Сатторова. — Унда маҳаллий ижро этувчи ҳокимият, прокуратура, ички ишлар органлари ҳамда бошқа масъул ташкилотлар раҳбарларининг ахбороти ва ҳисоботи эшитилиб, қизғин муҳокама қилинди. Уларнинг масъулиятини оширишга қаратилган тавсиялар ишлаб чиқилди. Сессияда қабул қилинган қарорда фуқаролар ҳамда тадбиркорлик субъектларининг ҳуқуқлари ва қонуний манфаатларини таъминлашга оид ишларнинг ҳолатига, ўрганишлар олиб борилган ташкилотларнинг фаолияти самарадорлигига баҳо берилиб, аниқ вазифалар белгиланди.\nСурхондарё, Хоразм вилоят партия кенгашлари матбуот котиблари.\nК.САХАТОВ, З.ТЎРАҚУЛОВ, Н.АБДУЛЛАЕВ, О.ХЎЖАЕВ,\nЯнги боғча қурилади\nБугунги кун олдимизга қўяётган янгидан-янги вазифалар ҳудудларда партия депутатлик гуруҳлари ишини, уларнинг фаоллигини янада кучайтиришни тақозо э...\nЖойларда фуқароларнинг мурожаатлари билан ишлаш, уларда қайд этилган масалаларга ечим топиш партия депутатлари фаолиятида алоҳида ўрин тутади....


Бош саҳифа > ЯНГИЛИКЛАР > Ўзбекистон Миллий кутубхонасида “Очиқ эшиклар” ҳафталиги бўлиб ўтмоқда\n2018 йил 10-14 сентябрь кунлари Ўзбекистон Миллий кутубхонасида янги ўқув йили бошланиш муносабати билан “Очиқ эшиклар” ҳафталиги бўлиб ўтмоқда.\nҲаётимизда фан ва илғор технологияларнинг тараққий этиб бораётганини инобатга олган ҳолда, ёшларнинг интеллектуал ва маънавий салоҳиятини ошириш, уларни ҳар томонлама ривожланган баркамол авлод бўлиб етишиши мақсадида ҳукуматимиз томонидан таълим соҳасини ислоҳ қилишга катта эътибор қаратилмоқда. Бу борада таълим ва маънавий тарбияни узвий олиб бориш устувор вазифалардан бири ҳисобланади. Шунингдек, янги ахборот технологияларин ўзлаштиришга ҳам катта эътибор қаратилмоқда. Ёшлар орасида илмга бўлган интилиш мустақиллик даврида олиб борилган ислоҳотларнинг самарасидир.\nТадбирдан кўзланган мақсад: фойдаланувчиларни Ўзбекистон Миллий кутубхонасида хизмат кўрсатишдаги кенг имкониятлар билан таништириш. Ўзбекистон Миллий кутубхонаси таълим сифатининг ошишига ижобий таъсир кўрсатаётган, дарсларга мустақил тайёргарлик кўриш жараёнига, ижодий фикрлашга кўмак бераётган, маънавий-маърифий тадбирларни ташкил этаётган маънавият ўчоқларидан бири ҳисобланади. Кутубхона имкониятлари билан яқиндан танишишнинг учун энг қулай йўли - “Очиқ эшиклар куни”га ташриф буюришдир.\nҲафталик доирасида қуйидаги тадбирлар туркуми ташкил этилмоқда:\n-кутубхона бўйлаб танишув экскурсиялари;\n-кутубхонага ташриф буюрган фойдаланувчилар орасида сўровнома;\n-“Адабий устахона” туркум тадбирлар доирасида мактабларга ташриф;\n-кутубхона фойесида фойдаланувчилар ўртасида “Севимли китобингни тавсия эт” номли акция.\nҲафталик доирасида фойдаланувчиларга кутубхона тарихи, фаолияти ва ресурслари билан таништирувчи экскурсиялар, тақдимотлар ўтказилмоқда. Улар илмий-таълимий хорижий электрон базалар билан ишлаш бўйича Миллий кутубхонанинг ахборот ресурсларидан, яъни босма ва электрон нашрлардан ҳамда электрон ва анъанавий каталоглардан, картотекалардан фойдаланиш, керакли ресурсларни излаш, уларга буюртмани расмийлаштириш, инфо-киоск, интернет ва WI-FI хизматларидан фойдаланиш қоидалари билан ҳам танишмоқдалар.\nЎзбекистон Миллий кутубхонасида ташкил этилган “Очиқ эшиклар” ҳафталиги жорий йилнинг 14 сентябрига қадар ўз ишини давом эттиради.


Ўзбекистон ҳукумати “шарофати” билан Хитойда газ муаммоси йўқ « Ўзбекистон Халқ Ҳаракати\nЎзбекистон ҳукумати “шарофати” билан Хитойда газ муаммоси йўқ\n04 December 2014 - 18:32\nШу йилнинг октябрь ойида пойтахт Тошкентнинг бир қатор туманларида газ етишмаслиги ва чироқ йўқлиги муаммоси ҳақида ёзган Anhor.uz нашри бу сафар деярли барча вилоятларда газ йўқлигига асосий сабаб бўлган Ўзбекистоннинг Хитойга газ сотиши билан боғлиқ мавзуни тилга олди.\nНашрнинг ХХР Шинжон-Уйғур автоном ҳудудининг божхона идораси берган маълумотга таяниб ёзишича, 2014 йил октябрь ойи охирига келиб Марказий Осиёдан Хитойга 65 млн тоннадан зиёд табиий газ етказиб берилган.\nМарказий Осиёдан Хитойга тортилган газ қувури Туркманистон ва Ўзбекистон чегарасида бошланиб, Ўзбекистон ва Қозоғистон орқали ўтади, кейин Хоргос НЎП ҳудудида Хитой чегарасини кесиб ўтади. Газ қувури йилига 55 млрд кубометр ёнилғи ҳажмини ўтказишга қодир.\n2014 йил январь-октябрь якунлари бўйича ушбу қувур орқали Хитойга 17 млн тонна ёнилғи етказиб берилган. Бу 2013 йил январь-октябрь ойларига қараганда 3,5% га кўп.\nБундан ташқари, “Тожикистоннинг Рудакий туманида (Ўзбекистоннинг Сурхондарё вилояти билан чегарадош) “Марказий Осиё-Хитой” давлатлараро газ қувурининг Тожикистон участкасини қуриш бошланди, – деб ёзади нашр. Мазкур лойиҳага йўналтирилган инвестициялар ҳажми 6,7 млрд.долларга баҳоланмоқда. Магистралнинг лойиҳа бўйича қуввати йилига 30 млрд.кубометрни ташкил этади. У бошқа учта тармоқдан фарқли ўлароқ минг километрга қисқароқ бўлади. Газ қувури Ўзбекистон, Тожикистон ва Қиғизистон ҳудуди бўйлаб Туркманистондан Хитойга ўтади. Унинг Тожикистондаги қисми энг узун эканини ва 400 км дан ортиқни ташкил этишини қайд этиш жоиз. Ушбу объектнинг кўлами ҳақида унинг қурилиши уч йил давом этиши, умумий узунлиги 76 км келувчи 47 та туннелдан иборатлиги ҳам далолат беради. Йигирма тўртта ҳолатда туннел сув остидан ўтади”.\nЮқоридаги маълумотдан келиб чиқиб, Anhor.uz нашри Хитой Ўзбекистон ва Туркманистондан етказиб берилаётган газ туфайли ушбу маҳсулот таъминоти бўйича муаммоларга эга эмас, деган хулосага келади. Шу билан бирга, яқинлашиб келаётган парламент сайловларида янгидан сайланаётган депутатларнинг келгусида Хитойга “зангори олов” етказиб бериш ҳажмини кўпайтириш ва бундан мўмай валюта тушумини олишдан ташқари, мамлакат аҳолисини ҳам газ билан барқарор таъминлаш борасида саъй-ҳаракатларни кучайтиришларига умид билдиради.\nШу ўринда ЎХҲ таҳририяти мамлакатдаги табиий газнинг ҳақиқий эгаси бўлган Ўзбекистон халқини қарийб 25 йилдан бери қийнаб келаётган газ муаммосига ечим топишда парламент депутатларига мурожаат қилиш ҳеч қандай самара бермайди деган фикрда.\nБошқарувда халқ вакиллигини амалга оширувчи парламентнинг ўз вазифасини бажармай қўйганига ҳам 20 йилдан ошди. Бу ҳақда биз шу йилнинг февраль ойида эълон қилинган “Ўзбек парламенти фаолиятига парда ортидан назар” сарлавҳали мақолада батафсил тўхталиб ўтганмиз. Ушбу мақолада тилга олинганидек қачонки халқ тақдирини ўйлайдиган ва миллат дарди билан яшайдиган инсонлар адолатли сайловлар орқали вакиллик органларига сайланмас экан, ўзбек парламентаризми ҳақида гапириш ноўрин.\nШундай экан, кўтарилган муаммо ечимини 25 ярим йилдан бери ўзбек халқи елкасига миниб олган диктатор Каримов ва унинг ҳукуматидан излашга тўғри келади. Қонунсизлик ва зўравонликка асосланган Каримов диктатураси ҳукм сурган муддат давомида ўзбек халқининг ҳаётида бирор ижобий ўзгариш бўлиши даргумон.


Тошкент савдо маркази онлайн аукцион орқали 242,8 миллиард сўмга «Буюк Эко Савдо» компаниясига сотилган. Бу ўтган йили энг қиммат нархда сотилган давлат мулки ҳисобланади.\nТошкент савдо маркази / Фото: Kun.uz\nДавлат активларини бошқариш агентлиги 2020 йилда «Э-ижро аукцион»и орқали сотилган энг қиммат давлат мулклари ҳақида маълумот берди.\nАгетлик ахборотига кўра, «Тошкент савдо маркази» онлайн аукционда 242,8 миллиард сўмга сотилган ва бу онлайн аукцион тарихидаги энг қиммат сотилган мулк сифатида қайд этилган.\nБундан ташқари, 2020 йил давомида энг қиммат нархларда сотилган мулклар рўйхатидан «Тикувчилик мажмуаси» ва «Оқова сувларни тозалаш иншоотлари» (95,9 миллиард сўм), «Афросиёб палас»меҳмонхонаси (43,3 миллиард сўм), «Версал» ресторани (35,3 миллиард сўм), «Чорсу» меҳмонхона мажмуаси (16,9 миллиард сўм), «Шаҳрисабз юлдузи» ДУК ( 6,6 миллиард сўм) ўрин олган.\n2020 йилда сотувга жами 44 минг 668та кўчмас мулк объекти чиқарилган ва шундан 25 минг 469таси сотилган.\nМаълумот учун, «Тошкент Савдо Маркази» (аввалги ГУМ) дастлаб 2020 йилнинг май ойида аукцион орқали сотувга қўйилган. Аммо потенциал харидор топилмаганлиги сабабли, 2020 йилнинг ёзида нарх 273,1 миллиард сўмга туширилган эди.\nКейинги ким ошди савдоларида фақат битта манфаатдор инвестор «Буюк Эко Савдо» МЧЖ харидор сифатида ариза берган. Таклиф фақат битта иштирокчидан бўлганлиги сабабли, ким ошди савдоси тўғрисида якуний қарор Давлат тендер комиссиясининг қарори асосида қабул қилинди ва иншоот ушбу МЧЖга сотилган.\nАввалроқ, «Орзу» дам олиш маскани 1 сўм қийматда онлайн аукционда сотувга қўйилгани маълум қилинганди.


Расулуллоҳ қайтарган уч амал\nМақола кўрилди: 872\nМуаллиф: Имом Бухорий халқаро илмий-тадқиқот маркази илмий ходими Қобилов Нодир\nБизга Муҳаммад ибн Салом ҳадис айтди. У: Бизга Жарир Абдулмалик ибн Умайрдан, у Муғира ибн Шуъба (р.а.)нинг котиби Варроддан хабар берди, – деди. Варрод айтди: “Мовия Муғийрага “Менга Расулуллоҳ соллаллоҳу алайҳи васалламдан эшитган нарсаларингдан ёзиб юбор”, деб хат ёзди. Варрод айтади: Бас, (Муғира) менга имло қилди (айтиб турди) ва мен қўлим билан ёздим: “Албатта, мен У зот (Расулуллоҳ соллаллоҳу алайҳи васаллам)ни кўп савол сўрашдан, молни зое қилишдан ва деди-дедидан қайтарганларини эшитдим”, – деди”.\nМуғира ибн Шуъба–Абу Абдуллоҳ ас-Сақафий Мадиналик саҳобий, форс мамлакати фатҳидан авввал унинг подшоси Рустами достон билан музокара олиб борган.\nМуғира ибн Шуъба: “Албатта, мен У зот (Расулуллоҳ соллаллоҳу алайҳи васаллам)ни кўп савол сўрашдан,”\nПайғамбар соллаллоҳу алайҳи ва саллам ўзларига келган рисолатни ва унда бажаришга буюрилган ҳамда ман қилинган амалларни умматига босқичма-босқич етказиб бердилар. Ана шундай амаллардан бири кўп савол сўраш ҳисобланади. Расулуллоҳ бу сўзлари билан мутлақ савол беришни ман қилмадилар, балки ортиқча – жамият ва ўзи учун кераксиз бўлган саволларни беришдан қайтардилар. Саҳобалар иймон-эътиқод, шариат масалаларига жуда ҳарис эдилар. Айнан шариатда ҳаром ёки ҳалоллиги баён қилинмаган нарса ҳақидаги саҳобанинг саволи сабабидан ўша наросани ҳаром қилинишига олиб келиши эҳтимоли бўлган. Ҳадиснинг замирида (бошқа ҳадисларда келганидек) Қуръонда ҳаром деб келтирилмаган нарсалар ҳақида “бу ҳалолми, бу ҳаромми” деб сўраш ҳам ётади. Шу сабабли Пайғамбар соллаллоҳу алайҳи ва саллам қуйидаги оятга мувофиқ саҳобаларни кўп савол беришдан қайтарганлар.\nАллоҳ таоло: “Эй мўминлар! Агар ошкор бўлса, сизларни хафа қиладиган нарсалар ҳақида сўраманглар!” – деб марҳамат қилади.\nАбдуллоҳ ибн Аббос розияллоҳу анҳу мазкур оятни: “Бунинг маъноси: Кутиб туринглар! Қуръон нозил бўлганда сўраётган нарсаларингиз баёнини топасизлар,” – деб шарҳлаганлар.\nБаъзи уламолар кўп савол сўрашдан мурод, бирор эҳтиёж бўлмай туриб тиланчилик қилиш ёки ҳаётда учрамайдиган воқеа ва масалаларни сўраш ёхуд киши ўзига ёхуд динига фойдаси бўлмаган беҳуда хабарларни суриштириб юриш кабилардир, деб таъриф беришганлар.\nШунингдек савол уч қисмга бўлинади:\nСўралиши шарт бўлган савол.\nСўралиши мумкин бўлмаган савол.\nСуралиши ихтиёрий бўлган савол.\nСаволни берувчи сўрамоқчи бўлган саволи қайси тоифага киришини аниқламоғи лозим бўлади.\n“молни зое қилишдан”\nАллоҳ таоло бандаларини бу дунёга имтиҳон қилиш учун келтирди. Кимнидир мусибат билан, кимнидир дард билан синайди. Аллоҳ таоло томонидан бандасини имтиҳон қилинишининг турлари кўп, ана шу синовлардан бири бандасини молу давлат билан неъматланишидир. Ислом динида молу давлат билан неъматланган банда ўзига берилган имкониятдан фойдаланиб, бойлигини яхшиликка сарфлаши ҳам ибодат ҳисобланади. Аммо молни зое қилиш эса, уни ноўрин, дунё ва охират учун ҳам фойдаси тегмайдиган жойларга сарфлаш исрофдир, исроф эса муқаддас динимизда гуноҳ хисобланади.\n“ва деди-дедидан қайтарганларини эшитдим”, – деди”.\nОдамлардан эшитганини рост-ёлғонлиги аниқ бўлмасдан ва оқибатини ўйлаб кўрмасдан бошқаларга етказиш, асоси йўқ гапларни ташиш жамият иттифоқлигига, одамлар орасига раҳна солувчи энг оғир гуноҳлардан бири саналади. Чунки, баъзи катта гуноҳларнинг таъсири фақат ўз эгасига бўлса, бу каби гуноҳларнинг таъсири бутун жамиятга бўлади. Бу қабиҳ амалнинг таъсирида ҳатто ака-ука, опа-сингиллар, қавму қариндошлар бир-бирларидан юз ўгирадилар. Шунинг учун баъзи гуноҳлар бажарилиб бўлиши билан унинг зарари тугалланган ҳисобланса, етказилган бир асоссиз сўз ёки туҳмат гап ташишнинг зарари ва ўз эгасига гуноҳ ёзилиши йиллар ўтсада тўхтамайди.\nАхборот тарқалиши тезкор бўлган ҳозирги вақтда халқимиз тинчлигини бузиш мақсадида ўз манфаати учун ёлғон хабар тарқатувчи оммавий ахборот воситалари кўпайганини ҳамда дунёнинг турли давлатларида содир бўлаётган ҳар қандай хунрезликларнинг бошланиши замирида ҳам аслида ана шундай ёлғон хабарлар ётганлигини ҳаргиз ёддан чиқармаслик лозим. Мўмин-мусулмон киши ўзига келган ҳар қандай хабарни, хоссатан дин-диёнатга, ақидага боғлиқ бўлганларини таҳлил қилмоғи, унинг замиридаги асл ҳақиқатни ва бу каби хабарларни тарқатувчисининг асл мақсади нима эканлигини англаб етишга ҳаракат қилиши бугунги даврнинг долзарб талабларидандир.\nБу борада Аллоҳ таоло Ҳужурот сурасининг 6-оятида “Эй мўминлар, агар сизларга бир фосиқ кимса бирон хабар келтирса, сизлар (ҳақиқий аҳволни) билмаган ҳолингизда, бирон қавмга мусибат етказиб қўйиб, қилган ишларингизга афсус-надомат чекиб қолмасликларингиз учун (у фосиқ кимса олиб келган хабарни) аниқлаб-текшириб кўринглар!” деб мўминларни ҳар хил хабарларга алданиб қолмасликка, келаётган ҳар қандай хабарни текшириб кўришга буюради.


АҚШ россиялик дипломатларга жиноий жавобгарликка тортиш билан таҳдид қилди\n08:20 / 22.10.2016\nАҚШ ҳукумати Россиянинг Вашингтондаги элчихонаси ходимларига президентлик сайлови кунида овоз бериш участкаларига боришни тақиқлади. Агар, дипломатлар рухсатсиз сайлов участкаларида пайдо бўлса, улар жиноий жавобгарликка тортилиши мумкин. Бу ҳақда, РИА «Новости» агентлиги Россиянинг Вашингтондаги элчихонаси матбуот хизматига асосланган ҳолда хабар қилмоқда.\n«Афсуски, кўп жиҳатлар бўйича биз салбий жавоблар олдик, ҳатто бизнинг сайлов участкаларида пайдо бўлишимиз жиноий жавобгарликка асос бўладиган иш сифатида баҳоланиши мумкинлиги ҳақида таҳдидлар қилинди. Улар бизларнинг оддий дипломатик фаолият билан шуғулланиш хоҳишимизни шундай баҳолашди», — дейилади хабарда.\nАввалроқ, Россия ТИВ расмий вакили Мария Захарова расмий Москва АҚШнинг россиялик вакиллари Қўшма Штатлар президентлик сайловларига киритмаслигини эътиборга олиб қўйиши ҳақида маълум қилган эди.\nРоссия АҚШ ТИВ президентлик сайлови кузатувчи


Дастлабки суд қарори ўз кучида қолди\nШайбон 26 октябр куни Тошкент шаҳри фуқаролик ишлари суди “Интерньюс Тошкент” ташкилотининг дастлабки суд қарори юзасидан норозилик билдирилган аризасини аппеляция тартибида кўриб чиқди ва ҳукмни ўз кучида қолдирди.\n“Интерньюс Тошкент” адвокати Бахтиёр Шоҳназаровнинг судда маълум қилишича, ушбу ташкилот икки муҳим дастур – маҳаллий журналистларга ҳуқуқий ёрдм кўрсатиш ва гиёҳванд моддалар истеъмол қилиниши олдини олиш бўйича тренинглар ўтказиб келган. Шунинг учун Тошкент шаҳри адлия бошқармаси келтирган арзимас важлар билан ташкилот фаолиятини вақтинча бўлса-да тўхтатиш журналистларнинг ҳуқуқий саводхонлигини ошириб боришга тўсқинлик қилади. Шунингдек, гиёҳванд моддалар тарқалишига қарши олиб борилаётган ҳаракатларга зарба беради.\nПойтахт адлия бошқармаси вакили суддан “Интерньюс Тошкент” ташкилоти вакиллари келтирган даъволарни аҳамиятсиз, деб топиб, дастлабки суд қарорини ўз кучида қолдиришни сўради. Унинг бу талаби қондирилди.\nСудья “Интерньюс Тошкент” вакиллари суд қароридан норози бўлса, Тошкент шаҳри фуқаролик ишлари суди коллегияси раисига даъво аризаси билан мурожаат қилиши мумкинлигини билдирди.\nСудда иштирок этган АҚШ Халқаро тараққиёт агентлиги вакили Рик Стоттерт суд қароридан таажжубда эканини, АҚШ элчихонаси бу борада ўз нуқтаи назарини билдиришини маълум қилди.\nБ.Шоҳназаровнинг сўзларига қараганда, прокурор суд мажлисида томонлар даъволари тингланаётганда хонадан чиқиб кетган ва ишни кўриш ниҳоясига етганида қўлида тайёр матн билан қайтиб кирган. Матнни ўқиб, у биринчи инстанция суди қарорини ўз кучида қолдиришни сўраган. Бу ҳолат суд қарори қандай бўлиши аввалдан ҳал қилинганидан дарак беради.\n“Интерньюс Тошкент” ташкилоти бош директори Холида Анорбоева мазкур суд қарорини адолатсиз, деб баҳолади ва қайта судга мурожаат қилинишини билдирди.\nЭслатиб ўтамиз, жорий йилнинг сентябр ойида Тошкент шаҳри адлия бошқармаси “Интерньюс Тошкент” ташкилоти фаолиятида бир қанча камчиликлар аниқлангани, шу сабабли ушбу муассаса фаолиятини олти ойга тўхтатиб қўйиш даъвоси билан Тошкент шаҳри фуқаролик судига мурожаат қилганди. Суд бошқарма талабини қондирганди.


“Учқудуқ” газетаси хабар қилади: ОНА ТИЛИМ ИФТИХОРИМСАН! » Учкудуқ туман ҳокимлиги расмий веб-сайти\nБош саҳифа / Туман ҳақида / Янгиликлар / “Учқудуқ” газетаси хабар қилади: ОНА ТИЛИМ ИФТИХОРИМСАН!\n23-10-2018, 16:09, admin\n21 октябрда «Ўзбекистон Республикасининг Давлат тили тўғрисида»ги қонун қабул қилинганига 29 йил тўлди.\nЎзбекистон мустақилликка эришиш остонасида Биринчи Президент Ислом Каримов ташаббуси ва раҳнамолигида давлат тилига ҳуқуқий мақом бериш масаласи кун тартибига қўйилди ва 1989 йил 21 октябрь куни «Ўзбекистон Республикасининг Давлат тили тўғрисида»ги алоҳида қонуни қабул қилинди.\nШундан бери ҳар йили 21 октябрь юртимизда ўзбек тилига давлат тили мақоми берилган кун сифатида кенг нишонланади. Бу йил ҳам туманимиздаги корхона-ташкилот ва муассасаларда, мактабларда, касб-ҳунар коллежларида ҳамда кутубхоналарда она тилимиз – ўзбек тилини улуғлаш ва қадрлашга қаратилган кўплаб тадбирлар бўлиб ўтди.\nҲа, тил ҳар бир миллатнинг улкан бойлиги, беназир қадрияти ва бебаҳо мулки ҳисобланади. Ҳар бир халқ, ҳар бир элат, ўзи ҳурмат ва эҳтиром қиладиган тилга эга. Тилда ана шу тилнинг ижодкори бўлган халқ, элатнинг тарихи ва маданияти акс этади. Айни замонда, тил ижтимоий тараққиётда улуғвор аҳамият касб этади. Тил – ҳар бир миллат ўзлигининг ажралмас белгисидир.\nЎзбек тили – Ўзбекистон Республикаси аҳолисининг мутлақ кўпчилиги бўлмиш ўзбек халқининг она тилидир. У Ўзбекистон бирлиги ва яхлитлиги, жамият жипслигининг муҳим омили ҳисобланади.\nМустақиллик йилларида мамлакатимизда ўзбек адабий тилини ривожлантириш масалаларига алоҳида эътибор қаратилмоқда. Бунинг натижасида ўзбек тили давлат тили, давлат рамзи, миллий маданият ва маънавиятни ифодаловчи ҳамда уларни келажак авлодга етказувчи муҳим мулоқот воситаси даражасига кўтарилди.\nҲозирда ўзбек тилининг халқаро миқёсдаги нуфузи ошиб, фаол мулоқот воситасига айланиб бормоқда. Турли даражадаги расмий учрашувлар, музокараларда тилимиз кенг қўлланилаётгани, хориждаги кўплаб университетлар, илмий муассасаларда ўзбек тили марказлари ташкил этилиб, уларда она тилимизни ўрганишга қизиқувчилар сафи тобора ортиб бормоқда.\nЎзбекистонда нафақат ўзбек тили, балки бошқа миллат ва элатларнинг тиллари, урф-одатлари ҳурмат қилиниши миллий қонунчилигимизда акс этган. Унинг амалий исботини Ўзбекистон Республикаси Конституциясининг 4-моддасидаги қуйидаги норма мисолида кўриш мумкин: «Ўзбекистон Республикасининг давлат тили ўзбек тилидир. Ўзбекистон Республикаси ўз ҳудудида истиқомат қилувчи барча миллат ва элатларнинг тиллари, урф-одатлари ва анъаналари ҳурмат қилинишини таъминлайди, уларнинг ривожланиши учун шароит яратади».\nКуни-кеча "Учқудуқ” маданият уйида ўтказилган "Она тилим – ифтихоримсан!” мавзусидаги маънавий – маърифий тадбирда шу хусусда сўз юритилди. Унда туманимиздаги 7-умумий ўрта таълим мактаби ўқувчилари томонидан беназир ва бебетакрор ўзбек тили ҳақида шеърлар, ҳикматли сўзлар ифодали айтилди.\n"Учқудуқ” маданият уйи бадиий жамоалари томонидан ижро этилган куй-қўшиқ ва рақсларда она тилимиз мадҳ этилди.\n“Учқудуқ” газетаси хабар қилади: "Ўтган кунлар" романи Нью-Йорк ҳамда Вашингтон метро ва кўчаларида реклама қилинади\n"УЧҚУДУҚ" газетаси хабар қилади:40 НАФАР ЁШ ИШЛИ БЎЛДИ "\nИслом Каримов Ўзбекистон мустақиллигининг асосчиси


Қудратходжаев: Бош вазир Халқаро пресс-клубни қўллаб-қувватлаб келмоқда\n1news.uz - Шу кунларда менинг интернетдаги шахсий манзилимга ва ижтимоий тармоқларга турли хат ва хабарлар келмоқда.\nШу муносабат билан алоҳида таъкидламоқчиманки, битта кичик воқеа атрофида Халқаро Пресс-клуб ва Ўзбекистон миллий телерадиокомпанияси фаолияти доирасидан чиқиб кетаётган асоссиз гап сўзлар тарқатилиб, нотўғри талқин қилинмоқда.\nШу кунларда интернетда ўта фаол муҳокама қилинаётган ушбу мавзу локал характерга эга эди. Ва уни жамиятимизда кечаётган бошқа ислоҳотларга соя солади, деб талқин қилиш асоссиздир.\nХалқаро Пресс-клуб ўз фаолиятини давом эттирмоқда.\nУ ҳеч қачон тўхтамаган. Олдинда бизни жуда муҳим ва долзарб мулоқотлар, янги форматдаги учрашувлар кутмоқда.\nЎзбекистонлик ҳарбий кинологлар маҳоратларини намойиш этди Юртга содиқлик онти


Қонун устуворлиги ва адолатни таъминлаш фаолиятингизнинг бош мезони бўлсин: оқ йўл, азиз битирувчилар! | huquqburch.uz\nҚонун устуворлиги ва адолатни таъминлаш фаолиятингизнинг бош мезони бўлсин: оқ йўл, азиз битирувчилар!\nБугун Ўзбекистон Республикаси Бош прокурори ўринбосари С.Б.Артикова “Қонун устуворлиги ва адолатни таъминлаш фаолиятингизнинг бош мезони бўлсин: оқ йўл, азиз битирувчилар!” мавзусида on-line тарзда ўтказилган маърифий тадбирда иштирок этди.\nТошкент давлат юридик университети битирувчиларига диплом топшириш маросимида қатнашган Бош прокурор ўринбосари, ёшларга илиқ тилаклар билдириб, келажакда улкан муваффақият ва зафарлар тилаб қолди.


27 May, 2022, 09:24\n«Қонун устуворлиги – инсон манфаатларини таъминлашнинг муҳим омилидир», деган эди Президентимиз прокуратура органлари ходимлари билан ўтказилган тантанали йиғилишда.\nДарҳақиқат, қаерда қонун устувор бўлса, ана шу жойда ислоҳотлар бир зум тўхтамайди. Шундай экан, Янги Ўзбекистонимизда бу тамойил доимо устуворлик касб этган ва этмоқда. Тараққиётимизнинг янги босқичида жамиятимизда адолатни қарор топтириш, қонунийликни мустаҳкамлаш, инсон ҳуқуқ-манфаатларини ҳимоя қилиш бўйича қисқа вақт ичида кенг қамровли ислоҳотлар амалга оширилди. Буни биргина, тўрт йил аввал ташкил этилган Бош прокуратура ҳузуридаги Мажбурий ижро бюроси мисолида ҳам яққол кўришимиз мумкин.\nПрезидентимизнинг 2017 йил 29 майдаги «Электр энергияси ва табиий газ етказиб бериш ҳамда истеъмол қилиш соҳасида тўлов интизомини янада мустаҳкамлаш, шунингдек, ижро иши юритиш тизимини тубдан такомиллаштириш чора-тадбирлари тўғрисида»ги Фармонига мувофиқ ташкил этилган орган муқаддам коммунал соҳадаги муаммоларга ечим топиб, асосан тўловлар билан шуғулланиб келган бўлса, эндиликда суд ва бошқа органлар ҳужжатлари ижросини таъминлаш йўлида фаолият олиб бормоқда.\nБугунги кунда бюронинг вилоят бошқармаси, шаҳар ва туманлар бўлимлари суд ҳамда бошқа орган ҳужжатларини ижро этиб, амалда одил судловни таъминлашга хизмат қилмоқда.\nШаҳар ва туман бўлимларида фаолият олиб бораётган 190 нафар давлат ижрочиси судлар ва бошқа органлар ҳужжатларини ижро этиш фаолияти давомида алимент, солиқ, давлат, корхона ва фуқаро фойдасига ундирув, уйга киритиш, уйдан чиқариш, болани олиб бериш, бола билан кўриштириш, ишга тиклаш, иш ҳақларини ундириш ва шу каби 20 дан ортиқ йўналишда ижро ҳужжатларини амалга ошириб келишмоқда. Келинг, шу ўринда биргина ортда қолган 2021 йилда амалга оширилган ишларимизга қисқача тўхталиб ўтсак.\nЎтган йилнинг 11 ойида давлат ижрочилари томонидан 2 трлн. 227,8 млрд. сўмлик 197 683 та ижро ҳужжати ўрганилди. Шунингдек, тегишли мутасадди ташкилотлар билан ҳамкорликда амалга оширилган тадбирлар натижасида 287,7 млрд. сўм солиқ ундирилди.\nМаълумки, Президентимизнинг 2020 йил 24 ноябрдаги «Суд ҳужжатлари ва бошқа органлар ҳужжатларини ижро этиш тизимини янада такомиллаштириш чора-тадбирлари тўғрисида»ги Фармонида олдимизга янги вазифалар белгилаб берилди. Хусусан, 2020 йилнинг 1 декабридан бошлаб 6 турдаги ижро ҳужжатлари бўйича давлат фойдасига ундириладиган маблағлар «Темир дафтар», «Аёллар дафтари» ва «Ёшлар дафтари»га киритилган фуқароларни қўллаб-қувватлаш учун пропорционал тартибда йўналтирилиши кўрсатилган. Ана шу муҳим вазифадан келиб чиққан ҳолда йил давомида бу йўналишда тизимли чора-тадбирлар кўриб келинди. Натижада мазкур тоифадаги ижро ҳужжатлари бўйича 28 млрд. 239,9 млн. сўм пул маблағлари ундирилиб, пропорционал тартибда йўналтирилди.\nБугунги кунда алимент ундириш билан боғлиқ ҳужжатлар ижросини таъминлаш устувор масала. Бу йўналишда амалга ошираётган ишларимиз ҳам Президентимиз фармонида аниқ кўрсатиб берилди. Эндиликда алимент пулларини ҳисоблаш ва тўлаш тартиб-таомиллари устидан қатъий назорат ўрнатилди. Асосийси, босқичма-босқич ижро ҳужжатлари бўйича ундирувчи алимент олувчи номига тегишли банк картаси расмийлаштирилиб берилмоқда. Ундирилган алимент маблағлари алоҳида банк ҳисоб варағи орқали ундирувчининг банк картасига ўтказилмоқда.\nАлбатта, алимент ундирувлари билан боғлиқ ҳужжатлар ижросини таъминлаш давомида ҳамкор ташкилотлар, маҳалла фаоллари, кенг жамоатчилик билан тарғибот тадбирлари ҳам йўлга қўйилган. Бунинг самараси сифатида ўтган йилнинг ўзида 1553 та оила ўзаро яраштирилиб, оилаларни қайта тиклашга эришилди. Шунингдек, ҳокимлик, прокуратура ва бандлик бўлимлари билан ҳамкорликда 1761 нафар қарздор ишга жойлаштирилди.\nБугун шуни мамнуният билан таъкидлаймизки, бюро органларида меҳнат қилаётган ходимлар учун қулай шароитлар яратиш, моддий-техник базасини янада яхшилаш борасида тизимли чоралар кўрилмоқда. Агар бундан 4 йил олдинги даврни эсласак аксарият бўлимларимиз мослаштирилган биноларда фаолият олиб борар эди. Қисқа вақт ичида деярли барча бўлимларимиз, шунингдек, бошқармамиз янги, замонавий бино-иншоотларга эга бўлди. Бу албатта бизларга бўлаётган эътиборнинг яққол намунасидир.\nПрезидентимиз «Прокуратура органлари ходимларининг иши катта масъулият, фидойилик, ҳалолликни талаб қилади», деган эди.\nШундай экан, 2022 йил «Инсон қадрини улуғлаш ва фаол маҳалла йили»да ҳар биримиз фаолиятимизга масъулият билан ёндошиб, олдимизга қўйилган вазифаларни сидқидилдан бажаришимиз шарт.\nФурсатдан фойдаланиб, барча ҳамкасбларимизни 8 январь – Прокуратура органлари ходимлари куни ҳамда Ўзбекистон Республикаси прокуратураси ташкил этилганлигининг 30 йиллиги билан самимий муборакбод этаман.\nМажбурий ижро бюроси вилоят бошқармаси бошлиғи.


'Муваққат ҳукумат Бакиевнинг тақдирини ҳал қилмоқда' - BBC O'zbek\n'Муваққат ҳукумат Бакиевнинг тақдирини ҳал қилмоқда'\nImage caption Қурманбек Бакиев ўзини ҳибсга олишларига қаршилик кўрсатишини айтган\nМуваққат ҳукумат раҳбари Роза Отунбаева Президент Бакиевнинг мамлакатни тарк этишига йўл очиб берилиши мумкинлигини айтган.\nОврўпо Иттифоқининг Марказий Осиё бўйича махсус элчиси Пъер Морел билан учрашувдан сўнг гапирган Отунбаева хоним ағдарилган Президентнинг тақдирини муҳокама қилаётганликларини билдирган.\nРейтер хабар агентлиги Роза Отунбаеванинг "ҳамма уни Қирғизистон халқини тинч қўйиш ва мамлакат ташқарасидан ўзига жой топишга чақирмоқда. Биз Бакиевнинг тақдири устида ишлаяпмиз" деган сўзларини келтиради.\nАйни пайтда АҚШнинг Қирғизистондаги элчихонаси Қўшма Штатларнинг жаноб Бакиевга сиёсий бошпана бериш ёки унинг мамлакатни тарк этишига ёрдам бериш нияти йўқлигини айтган.\nАввалроқ муваққат ҳукумат мамлакат жанубида яширинаётган Президент Бакиевга қарши махсус амалиёт режалаётганини маълум қилган эди.\n"Биз Бакиевга қарши махсус амалиёт режалаяпмиз", - деб айтган Бишкекда журналистларга муваққат Бош вазирнинг биринчи ўринбосари Алмазбек Атамбаев.\nРейтер хабар агентлиги унинг "Бакиев одамларни тирик қалқон қилмоқда. Умид қиламизки, тинч фуқаролар орасида қурбонлар бўлмайди" деган сўзларин келтиради.\nЯкшанба куни муваққат ҳукумат жаноб Бакиевнинг хавфсизлигини кафолатлай олмаслигин айтган эди.\n"Жаноб Бакиев биз якка ўзимиз унинг хавфсизлигини кафолатлай олмаслигимизни жуда яхши билади. Чунки унинг қилганлари жиддий маҳкамага асос бўлади", деб айтган муваққат ҳукумат раҳбари Роза Отунбаева.\nМайли, мени қўлга олишга уриниб кўришсин. Майли, мени ўлдиришга ҳам уриниб кўрсинлар. Аммо бундай уриниш катта қон тўкилишига олиб келади.\nИстеъфога чиқишдан бош тортаётган Президент Бакиев эса Бишкекдаги муваққат маъмуриятни тан олмаслиги, аммо музокара олиб боришга тайёрлигини билдирган.\n"Агар бугунги муваққат маъмурият музокаралар олиб боришни истаса, мен мамлакатнинг манфаатлари йўлида аниқ масалаларни муҳокама қилишга тайёрман. Мен президентман, ваколатларимдан воз кечмайман, мамлакатда бошбошдоқлик бўлса, бўлаверсин, деб оёқ тираб туриб олмоқчи эмасман. Менинг мавқейим бундай эмас. Гарчи ҳукумат ноқонуний бўлса ҳам, келинг, музокаралар даврасига ўтириб, ҳаққоний мулоқот олиб борайлик", деган Қирғизистоннинг ўтган ҳафта 81 кишининг кишининг ўлимига сабаб бўлган ғалаёнда ҳокимиятдан четлатилган Президенти.\nЖалолободдаги она қишлоғида яширинаётган жаноб Бакиев уни қўлга олишга ҳар қандай уриниш қон тўкилишига олиб келиши ҳақида огоҳлантирган.\n"Майли, мени қўлга олишга уриниб кўришсин. Майли, мени ўлдиришга ҳам уриниб кўрсинлар. Аммо бундай уриниш катта қон тўкилишига олиб келади ва уни ҳеч ким оқлай олмайди" дея огоҳлантирган жаноб Бакиев.\nДушанба куни у биринчи марта ўз тарафдорлари қаршисида пайдо бўлган.\nТейит қишлоғида тўпланган юзлаб одамларга мурожаат қилган жаноб Бакиев муваққат ҳукуматни "бандитлар"га ўхшатган.\nФранс Пресс хабар агентлиги унинг "Мен президентман, ҳеч ким мени ўз ўрнимни ташлаб кетишга мажбурлай олмайди" деган сўзларини келтиради.\n"Бу инқилоб эмас, бу ҳокимиятни босиб олиш" деб айтган жаноб Бакиев.\nЖаноб Бакиев шунингдек, Қирғизистонга Бирлашган Миллатларнинг тинчликни сақлаш кучларини юбориш ҳақидаги чақириғини такрорлаган.\nУнга кўра, Қирғизистоннинг хавфсизлик кучлари жуда ҳам заиф ва тартибни сақлашга қодир эмас.\n"Қирғизистон халқи қўрқувда. Улар террор ичида яшашмоқда" деб айтган Қурманбек Бакиев.\nНамойиш жойидан олинган хабарларга кўра, Тейитда вазият осойишта ва хавфсизлик кучлари кўринмайди.\nҚирғизистоннинг муваққат ҳукумати қуролли кучлар ва милицияни назорат қилмоқда.\nЯкшанба куни муваққат ҳукумат раҳбари Роза Отунбаева жаноб Бакиев билан музокаралар олиб бориш эҳтимолини рад этган.


23.11.2018 11:49 0 191\n«Малика» савдо мажмуасида ўғрилик қилганликда гумон қилинаётган шахслар «иссиқ из» бўйича қўлга олинди. Уларга нисбатан Жиноят кодексининг 169-моддаси (ўғрилик) бўйича жиноят иши қўзғатилган. Бу ҳақда Тошкент шаҳар ички ишлар бош бошқармаси хабар берди.\nШунингдек, мазкур ўғрилар савдо мажмуаси ёнидаги гамбургер дўконига ҳам кириб, у ерни остин-устун қилган. Ушбу ҳолат тасвири ҳам интернет сайтларида тарқалган.


Ўзбекистондан «яккашох» чиқадими? » Ўзбекистон янгиликлари – Zamin.uz\n13 ноябрь 2019, 22:43\n2019 йилнинг 11 ноябрь куни IT-Parkда Корея халқаро ҳамкорлик агентлиги (KOICA) делегацияси билан технопаркларни ривожлантириш дастури доирасида IT-Parkни ривожлантириш учун грант ажратиш масаласи бўйича учрашув бўлиб ўтди.\nУчрашувда IT-Park бош директори Фарҳод Ибрагимов, Корея кичик ва ўрта бизнес ҳамда стартаплар вазирлиги, Корея технопаркларни рағбатлантириш уюшмаси (KTPA), Корея Кёнбук технопарки, Корея фан ва технология сиёсати институти (STEPI) ва IT-Park вакиллари иштирок этишди.\nТашрифнинг асосий мақсади инфратузилмани такомиллаштириш, IT-дастурлар, шунингдек моддий-техника базасини яхшилаш учун Ахборот технологиялари ва дастурий маҳсулотлар технологик парки — IT-Parkни ривожлантириш учун грант ажратиш орқали Ўзбекистон IT-соҳасини қўллаб-қувватлаш масаласи бўлди.\nШунингдек, IT-Park резиденти бўлишнинг афзалликлари, IT-академия, инкубация ва тезлаштириш дастурлари, халқаро лойиҳалар ва танловлар, IT-Park Венчур фонди мавзулари юзасидан ҳам муҳокамалар бўлди.\nМеҳмонлар Ўзбекистоннинг АКТ соҳасидаги салоҳиятига алоҳида эътибор ва ижобий томонга бўлган муҳим ўзгаришларни қайд этиб ўтдилар.\n«Ушбу қадамлар келгусида ёшларнинг АКТ соҳасида етук билимга эга бўлишлари замирида ўз самарасини кўрсатиши керак. Бу эса Ўзбекистонда Марказий Осиёда биринчи «яккашох»* бўлиш имкониятига эга бўладиган йирик стартап компанияларнинг пайдо бўлиши учун асос бўлади», дейилади хабарда.\n* АКТ соҳасида «яккашох» дейилганда бир миллиард доллар фойда келтирган компания назарда тутилади.\nТеглар: IT-Park IT-дастур яккашох\nЯнгиликлар » Технология » Ўзбекистондан «яккашох» чиқадими?\n17:02 Ўзбекистонда туристик стартап ёки бизнес-ғоя учун 100 миллион сўмгача грант берилади\n23:53 Жанубий Корея президенти апрелда Ўзбекистонга келади\n10:40 Ким Чен Ин Шимол ва Жанубни бирлаштиришнинг янги тарихини бошламоқчи\n17:38 Ўзбекистон ва Корея Республикаси телерадио соҳасидаги ҳамкорликни кучайтирмоқчи\n17:20 Ўзбекистон ва Корея ЭОДТ соҳасида ҳамкорлик қилади


Ҳужжатлари жойида бўлган муҳожирлар жавобгарликка тортилмоқда\nВладикино ФМСида тунаётган муҳожирлар\nМосква шаҳрининг Владикино мавзесида ФМС ўтказган рейд 80дан зиёд меҳнат муҳожири ушланди. Муҳожирларнинг айтишича, айбдор, дейилган қоғозга қўл қўйишга мажбурланганларнинг аксарида ҳужжат муаммоси йўқ. Озодликка тақдим этилган суратларда эса миграция хизмати биносида 20га яқин мигрантнинг абгор шароитда оч-наҳор ушлаб турилганини кўриш мумкин.\n27 июль куни кечки соат 11 ларда Россия пойтахтининг Владикино мавзесидаги қурилишлардан бирида олиб борилган рейдда бу ерда ишлаётган 80 дан зиёд меҳнат муҳожири ушланди.\nУлар иккита автобусда маҳаллий ФМС бўлимига олиб келинганига гувоҳ бўлганини Озодликка гапириб берган Москвадаги “Ёрдам” Инсон ҳуқуқлари ҳимояси ташкилоти раҳбари муовини Раҳмиддин Камолов ушланган мигрантларнинг деярли ҳаммасининг ҳужжатлари жойида бўлганини айтади:\n- Кечаси мен ўтиб кетятувдим. Қарасам, боллар турган экан. Сўраб-суриштирсам, “Стройкадан 80 кишини олиб келди, ҳаммасини патенти бор! Трудовой договор, деб баҳона қилишяпти,” дейишди. Уларни соат 11дан бери овқат-сув бермай ушлаб ўтирибди. Уларни мажбурлашган “Қўл қўясан!” деб, икки минг рублдан жарима солган, “Ноқонуний ишлаяпмиз”, дея “айбига” иқрор бўлган. Қўрқитган! Мен уларга бирорта ҳужжатга қўл қўймаслигини айтдим, лекин фмсчилар “Қўл қўймасанг – ҳаммангни спецприёмникка олиб бориб тиқамиз, депорт қиламиз! Қўл қўйсанг – осонликча чиқариб юборамиз” деб қўрқитишган. Алдади, хуллас, ва айримларини 2 мингдан, бошқаларини 5 мингдан штраф қилиб, қўйиб юборди, - дейди тунда бўлган ҳодисани тасвирлаб берган Раҳмиддин Камолов.\n“Ёрдам” ташкилоти фаоли текширув давомида ушланиб, Федерал миграция хизматига олиб келинган мигрантларни суратга олишга муваффақ бўлди.\nСуратлардан ФМС бўлимига олиб келинган марказий осиёликлар ноинсоний шароитларда, оч-наҳо ҳолатда сақланаётганини кўриш мумкин.\nМарказий осиëлик муҳожирлар ФМС бўлимида\n(Фотосуратлар Р.Камолов томонидан тақдим этилди)\nМиграция идорасига олиб келинган Муҳаммад Озодликка тақдим этилган ҳужжатларга қўл қўйганлар жаримага тортилиб, қўйиб юборилгани, бўлинмада яна 20 яқин одам қолаётганини тасдиқлади.\nУ кечадан бери ноқонуний равишда ҳибсда қолаётган юртдошларига озиқ-овқат олиб борганини айтади:\n- Асосан, Ўзбекистон, Тожикистон ва Украина фуқаролари булар. Улар қурилиш компаниясида ишлаб келган. Кеча мана шу 80-90 ишчини олиб келишди Ботанический кўчаси, 8 уйда жойлашган ФМСга. Тахминан 85 тасида патентлари бор, ҳаммаси жойида, лекин “шартномада аллақандай муҳр йўқ”қа ёпишиб олишган. Яна 10 киши ишга рухсатнома олишга ҳужжат топширган, қўлларида керакли квитанциялари бор. Фмсчилар эса мана шу 10 кишини гўё умуман ҳужжати йўқ деб расмийлаштиряпти. Бугун Останкино туман судига олиб боради уларни, кейин депорт бўлса керак. Тўғриси, мен ФМС ходимларини мутлақо тушунмаяпман - виждонсиз, сурбет экан. Муҳожирларни одам қаторида кўрмайди! - дейди ўзини Муҳаммад деб таништирган муҳожирлардан бири.\nИсмини ошкор қилишни истамаган бошқа манба “зачистка”ни бошлаган ФМС ходимлари “ёпди-ёпди” учун иш берувчи корхона раҳбаридан 2 миллион рубль миқдорида маблағ сўраганига оид иддаони тилга олди.\n“Ёрдам” ташкилоти расмийси Раҳмиддин Камолов эса бундай ҳолларни тасдиқларкан, ўзининг “ноҳақлигини” билган иш берувчи одатда ФМС ходимлари “таклифи”га кўниши ва 1-2 миллион рубль билан осонликча қутулиб қолишини таъкидлайди. Раҳмиддин бундай тўловлар кейинчалик яна қора меҳнатда куни ўтаётган муҳожирлар ҳисобига қопланади, деб таъкидлайди.\nҲуқуқ фаоли меҳнат муҳожирларига миграция идорасида тақдим этилаётган бирор ҳужжатга таржимон, адвокат ёки ҳуқуқшуноссиз имзо чекмасликни тавсия қилди:\n- Кейин улар Россияга кира олмайди – уларга жиддий муаммо бўлади! Меҳнат муҳожирларининг соддалигидан фойдаланишяпти ФМС ходимлари. 100-200 сўмлик жарималар борки, “Қўл қўй – бу ҳеч нарса эмас!” деб алдаб чиқаряпти. Ваҳоланки иккита бундай штраф учун у “қора рўйхат”га киритилади! Бундай ҳолатлар жуда кўп бўляпти ҳозир. ФМС ва полиция ходимлари ҳозир ҳужжати борларни депорт қилишяпти, ҳужжатсизларни эса бу ерда ушлаб қолишга ҳаракат қиляпти, чунки ҳамма ҳужжат билан юрса улар бу ерда пул ишлай олмайди, пора ололмайди, деди Раҳмиддин Камолов.\nРаҳмиддин Камолов билан суҳбат\nСуҳбатдош 10 нафар, асосан, ўзбекистонлик бўлган меҳнат муҳожири маъмурий жавобгарликка тортилгани ва бугуноқ суд қилинишини айтди.\nРаҳмиддин “Ёрдам” ташкилоти бу вазиятни кузатувга олгани ва имкони борича уларга бепул ҳуқуқий кўмак беришга тайёр эканини билдирди.


Журналистни ҳимоя қилиш ҳаракатлари давом этади\nШайбон Ўзбекистон инсон ҳуқуқлари ҳимоячилари федерацияси томонидан тарқатилган баёнотда айтилишича, журналист Собиржон Ёқубовнинг ҳибсга олиниши сўз ва матбуот эркинлигига берилган навбатдаги зарбадир.\n“Ўз сиёсатини улкан ёлғон асосида қурган ва оммавий ахборот воситалари орқали ўз халқини алдашга одатланган ҳукумат учун С.Ёқубовдай журналистлар хавфли саналади. Улар ҳукуматнинг тинчини бузади, ёлғон сиёсатини фош қилади, энг муҳими одамларнинг кўзини очади”, - дейилади федерация томонидан тарқатилган баёнотда.\nБаёнотда С.Ёқубовни ҳибсга олиш билан “Ўзбекистон ҳукумати ўз инқирози сари яна бир қадам ташлагани” айтилади.\nФедерация аъзоси, Маҳбуслар ҳуқуқини ҳимоя қилиш қўмитаси раисаси Палина Браунерг “Озодлик” мухбири билан суҳбатда ҳозир барча ҳаракатлар журналистни қутқариб олишга қаратилиши лозимлигини таъкидлади.\nАввалроқ бир неча халқаро ва маҳаллий ташкилотлар ҳам С.Ёқубов тақдиридан хавотир билдириб, баёнот тарқатган эди.\nХусусан, Ўзбекистонда журналистлар эркинлиги ва ҳуқуқларини ҳимоя қилиш ташкилоти С.Ёқубовни қўллаб-қувватлашга қаратилган акция ўтказмоқда. Шу кунгача бу акцияга қўшилганлар сони бир неча юздан ошиб кетди.\nМазкур ташкилот ташаббуси билан журналист ишини кузатиш ва кенг оммани хабардор этиб туриш мақсадида махсус гуруҳ тузилган.\nГуруҳ вакили Юсуф Расулов шу пайтгача С.Ёқубов иши юзасидан бир неча қонунбузарликлар аниқланганини билдирди.\n“Бизга маълум бўлишича, С.Ёқубов ҳуқуқ-тартибот органлари вакиллари айтганидек 11 апрелда эмас, 9 апрель куни ҳибсга олинган. Мавжуд қонунчиликка кўра, ҳибсга олинган кишига уч кун ичида айлов эълон қилиниши керак. Журналистга эса 14 апрель куни айблов эълон қилинди. Бундан ташқари, ҳибсга олинган Отабек Назаров исмли йигит ҳам С.Ёқубовга қарши кўрсатма беришга мажбурланган”, - деди Ю.Расулов.\nЮ.Расуловнинг таъкидлашича, бу ҳолатлар С.Ёқубов айбсиз эканини, ҳуқуқ-тартибот органлари ходимлари эса қонунга зид равишда бўлса-да, уни айбдор қилиб кўрсатишга уринаётганидан дарак беради.\nГуруҳнинг яна бир аъзоси, журналист Қудрат Бобожонов С.Ёқубов тақдирига бефарқ қолишни истамаган журналистларга нисбатан ҳам тазйиқлар кузатилаётгани ҳақида маълумотлар борлигини айтди.\nМустақил кузатувчи Алимардон Аннаевнинг билдиришича, С.Ёқубов ишида ҳозирданоқ ижобий ўзгаришлар бўлиши кутилмоқда. Масалан, унга қўйилаётган 159-модда (конституциявий тузумга тажовуз қилиш) 241-модда (жиноят ҳақида хабар бермаслик ёки уни яшириш) билан алмаштирилиши мумкин.\nС.Ёқубов ишида адолат бўлишини талаб қилаётган гуруҳлар ва ташкилотлар унинг ҳимояси учун ҳаракатлар мунтазам давом эттирилишини таъкидламоқда.


Яхшиликнинг мукофоти фақат яхшиликдир – Nasihat.uz\n(ўқиб беихтиёр кўзга ёш келади. Устозларимиз бундан ҳам ортиғига муносиблар).\nБиз сизларга ҳикоя қилмоқчи бўлган шахс кўплаб хайрия ишларни амалга оширган, жумладан масжид, мадраса, маъҳад, таҳфизул Қуръон, тиббиёт университети, йўл, кўприк, шифохоналар каби бир қанча муассасаларни Аллоҳ таолонинг йўлида вақф қилган Саудиялик миллиардер Сулаймон Рожиҳийдир. (1920 йил туғилган)\nУ киши ўз бойлигини вақф қилиш мақсадида уламолар ва оила аъзолари билан маслаҳат қилиб, бор мол-мулкининг учдан икки қисмини, яъни, ўн миллиард доллардан зиёд маблағни Аллоҳ таолонинг йўлида вақф қилиб юборган ва қолган қисмини эса оила аъзоларига тақсим қилиб берган. Бугунги кунда у киши эгнидаги кийимидан бошқа нарсага эга эмас. У киши ҳар доим ўзини Аллоҳ таолога муҳтож, бир фақир банда деб билиб, қўлидаги барча мол-дунёнинг ҳақиқий эгаси эса Аллоҳ таолодир, деб таъкидлаб келади. Аллоҳ таоло у кишининг умрини узоқ қилсин!\nСулаймон Рожиҳий ўзининг ибратга тўла ҳаётида бўлиб ўтган ажойиб бир воқеа ҳақида ҳикоя қилади:\nМен ёшлигимда жуда ҳам камбағал оилада ўсган эдим. Бир куни ҳатто мактабда уюштирилган экскурсияга бориш учун тўланадиган бир риёлга ҳам қодир бўлмаганмиз. Ота-онамга ёлвориб йиғлашимга қарамасдан улар менга ана шу бир риёлни топиб бера олишмаган эди. Экскурсиядан бир кун олдин уй вазифасини жуда гўзал суратда жавоб берганим учун синф раҳбари мени синфдошларим қарсаклари остида бир риёл билан тақдирлади. Мен ҳеч нарсани ўйламай, шу заҳоти бориб, экскурсия пулини тўлаб, номимни рўйхатга ёздириб қўйдим. Кечаги қайғули йиғиларим бугун чексиз қувончга айланди. Орадан кунлар, ойлар ва йиллар ўтди. Яшаш тарзимиз қийин бўлгани сабабли мен мактаб даврим тугамасаданоқ тирикчилик қилишга киришиб кетдим. Бир неча йиллар ишлаб маълум миқдорда мол-дунёга эга бўлганимдан сўнг Аллоҳ таолонинг фазли-карами ила хайрия ишларини тушуниб етдим.\nКунларнинг бирида мен менга бир риёл берган ўша Фаластинлик устозимни эслаб қолдим ва менга бир риёлни мукофот тарзда берган эдими ёки садақа тарзидами?, деб кўп ўйлаб, жавобини топа олмадим. Лекин мен ўзимга ўзим: “Устозимнинг нияти қандай бўлганидан қатъий назар, ўша вақтда у мен учун катта муаммони ҳал қилган эди-ки, буни на мен, ва на бошқалар англаб етган эдик”, дедим.\nМана шу ўй-фикрлар мени Фаластинлик устозимни излаб, таълим маскани бўлган мактабим сари боришга ундади. Ниҳоят устозимнинг қаерда эканини суруштириб билганимдан сўнг у билан учрашишга ва унинг ҳолидан хабар олишга қарор қилдим. Муҳтарам устозим билан учрашганимда унинг ишсиз қолгани ва молиявий қийинчилик сабабли юртига қайтиб кетишга тайёргарлик кўраётганидан хабар топдим. У билан ҳол-аҳвол сўрашгандан сўнг мен унга: “Эй муҳтарам устоз! Менинг зиммамда бир неча йиллардан бери сизга беришим лозим бўлган жуда катта қарзим бор”, дедим.\nШунда у қатъият билан: “ҳеч кимнинг мендан қарзи йўқ”, деди.\nМен эса унга: “Бир вақтлар ўқувчиларингиздан бири дарсдаги саволга тўғри жавоб бергани учун уни бир риёл билан мукофатлаганингизни эслайсизми?”, дедим.\nУстоз бироз ўйланишдан сўнг табассум билан: “ҳа, ҳа … … ўша бир риёлни қайтариш учун мени излаб келдингми?”, деди.\nМен: “ҳа”, дедим ва узоқ давом этган илтимосларимдан сўнг уни машинамга ўтиришга кўндирдим ва ўзим билан бирга олиб кетдим. Биз гўзал бир вилла олдида тўхтадик ва машинадан тушиб, вилланинг ичкарисига кирдик. Мен унга: “Эй муҳтарам устоз! Бу вилла, анави машина ва сиз хоҳлаган миқдорда умрбод ойлик ҳамда ўғлингизга бизнинг муассасадан иш ўрни мендан сизга қарзимнинг тўловидир”, дедим.\nУстоз бундан қаттиқ ҳайратда қолди ва: “Лекин бу жуда ҳам кўп-ку!”, деди.\nМен: “Ишонинг устоз, ўша вақтдаги менинг бир риёл учун бўлган қувончим бугунги кунда ўнта виллага эга бўлганимдан кўра бир неча баробар каттароқ эди. Ҳали ҳануз ўша қувончимни унутмайман”, дедим.\n* Ушбу ибратли қиссани ўқиб туриб, Аллоҳ таолонинг қуйидаги: “Аллоҳнинг йўлида молларини эҳсон қилувчилар (савоби)нинг мисоли гўё бир донга ўхшайдики, у ҳар бир бошоғида юзтадан дони бўлган етти бошоқни ундириб чиқаради. Аллоҳ кимга хоҳласа, (савобини) янада кўпайтириб беради. Аллоҳ (карами) кенг ва (барча нарсани) билувчидир” (Бақара сураси, 261-оят) деган ояти беихтиёр ёдимизга тушади.\nАллоҳ таоло бизларга омонат қилиб берган мол-дунёни Ўзи рози бўладиган йўлларга сарфлашни барчамизга муваффақ қилсин!\n(араб тилидан эркин таржима)\n← Мадрасаларда ўтказилган тест синовлари натижалари эълон қилинди


Икки минг нафар этник қозоққа Шинжонни тарк этишга рухсат берилди\nҚозоғистон расмийларининг маълум қилишларича, Пекин икки мингдан ортиқ этник қозоққа Хитой фуқаролигидан чиқиб Хитойнинг Шинжон минтақасини тарк этишга рухсат берди, дея хабар беради Associated Press агентлиги.\nҲукумат Шинжонда бундан аввал кенг қамровли индоктринация (уйғунлик) кампаниясини олиб борган, оммавий равишда ҳибсга олишлар давом этаётган эди. Пекин томонидан “касбий таълим марказлари” деб номланувчи лагерларда юз минглаб одамлар жойлаштирилган, айрим маълумотларга кўра у ерда ушлаб турилганлар сони бир миллион кишидан ошиб кетади.\nМазкур марказларда ушлаб турилган собиқ маҳбусларнинг бир неча бор таъкидлашларича, бу ерда ушлаб турилганлар ўз маданиятлари ва диний қарашларидан воз кечишга мажбурланади, шунингдек сиёсий индоктринацияга мажбурланадилар.\nҚозоғистон ташқи ишлар вазирлиги 9 январ куни тарқатган ўз баёнотида ўтган ойда Қозоғистон матбуотида тарқатилган хабарларни тасдиқлади. ОАВда тарқатилган хабарда Пекин икки мингдан ортиқ этник қозоқни Хитойдан чиқиб кетишига розилик бергани таъкидланган эди. ТИВ баёнотида таъкидланишича, улар Қозоғистонга келишлари билан Қозоғистон фуқаролигини олиш борасида мурожаат қилишлари ёки мамлакатда яшашлари масаласида ҳужжатларни расмийлаштиришлари мумкин.\n«Ўйин, кулгу ва рақслар». ОАВ вакиллари учун Хитой «лагерларига» ташриф уюштирилди:


Kasalliklar bo'yicha barcha ma'lumot Урология » DAWO.UZ\nТитан гель – фойдаси борми?\n06 ноя 2017 йил Андрология / Урология / Маколалар / Сараланганлар\nСунъий буйрак яратилди!!!\n12 апр 2017 йил Урология / Янгиликлар\nТунги энурез – тунда “тагини хўллаб қўйиш”\n26 дек 2016 йил Педиатрия / Психология / Урология / Янгиликлар\nҚандли диабетда қандай асоратлар кузатилади?\n26 дек 2016 йил Неврология / Офталмология / Урология / Эндокринология / Янгиликлар\nНос бепуштликка олиб келади.\n08 дек 2016 йил Андрология / Урология / Маколалар\nЎғил кўриш – замонавий тиббиёт нималарга қодир?\n02 дек 2016 йил Андрология / Гинекология / Урология / Маколалар\nФантастик тиббиёт – двигателли сперматозоидлар\n28 ноя 2016 йил Андрология / Гинекология / Онкология / Урология / Янгиликлар\nКрипторхизм – моякни ёрғоққа тушмаслиги.\n28 ноя 2016 йил Андрология / Педиатрия / Урология / Хирургия / Янгиликлар


Светсизлик хусусий бизнес учун катта муаммога айланмоқда\nИзбоскан туманида чироқнинг тез тез ўчиб туриши совутгичлардаги маҳсулотларнинг айниб қолишига сабаб бўляпти.\nËз кунлари ҳам бутун Ўзбекистон бўйлаб кузатилаëтган электр энергияси таъминотидаги сурункали узилишлар cабаб аҳоли¸ қолаверса¸ озиқ-овқат савдоси билан шуғулланувчи тадбиркорлар совутгич ва музлатгичлардаги маҳсулотлар айниб қолаяпти. Бу эса¸ хусусий тадбиркор учун кони зиëн бўлмоқда.\nХусусан¸ ëзнинг чилласида ҳам Андижон вилояти Избоскан туманида электр энергияси таъминотидаги узилишлар тўхтагани йўқ.\nБу ҳақда Озодликка хабар берган избосканлик тадбиркорлардан бири бу узилишлар оқибатида совутгич ва музлатгичлардаги маҳсулотлар айниб қолаётгани ҳақида ёзди:\n“Избоскан тумани марказида электр тақчиллиги вужудга келди. Кўплаб савдо дўконлари ва давлат идоралари электрсиз қолиб кетмоқда. Марказдаги савдо дўконларида иккитадан 6-7тагача музлатгичи бор. Ундаги маҳсулотларимиз айниб қолиб, бизга катта зарар бўлаяпти”, деб ёзади избосканлик тадбиркорлардан бири.\nИзбосканлик бошқа бир тадбиркор ҳам Озодлик билан суҳбатда чироқнинг тез-тез ўчиб туриши уларга зарар келтираётганини тасдиқлади:\n- Кўп ўчиряпти, жудаям кўп ўчиряпти. Мана ҳозир ҳам ўчиб қолганига 2 соат бўлди. Тадбиркорларнинг музлатгичлардаги маҳсулотлари эриб кетяпти, кечаси ўчиб қолса эрталабгача айниб қоляпти. Бир кунда 3-4 соатдан икки-уч мартадан ўчиришяпти. Шунинг учун тадбиркорлар, кечқурун айниб қоладиган маҳсулотларини ўзлари билан бирга уйларига олиб кетишяпти. Хонадонлардаги совутгичларда сақлаб яна эрталаб дўконга олиб келишяпти, деди избосканлик тадбиркор.\nИзбоскан тумани электр тармоқлари идорасининг мулозими Убайдулла Назаров электр энергияси таъминотидаги узилишларнинг сабабини таъмирлаш ишлари олиб борилаётгани билан изоҳлади:\n- Бизда ўчяпти, чунки атрофларда ремонт ишлари кетяпти. Лекин Избоскан маркази Пойтуқ шаҳарчасида бир секунд ҳам ўчмайди, қишда ҳам ўчмайди. Атрофдаги подстанцияларда қишга тайёргарлик ишлари олиб борилаяпти, почти ҳар куни. Шу маҳалда бир-икки соат ўчириляпти, холос, деди Убайдулла Назаров.\nЎзбекистоннинг қишлоқ жойларида электр ва газ тақчиллиги ёз ойларида ҳам жиддий муаммо бўлиб қолмоқда.\nЎзбекистон ҳукумати мамлакатнинг 90 фоизидан ортиғи электрлаштирилгани, 80 фоизидан ортиғи газлаштирилганини иддао қилади.\nЛекин йиллар давомида қиш мавсуми учун одатий ҳол бўлган бўлган газ ва электр тақчиллиги ёз ойларида ҳам давом этмоқда.\nБу эса оддий аҳоли учун кундалик қийинчиликлардан ташқари, тадбиркорларнинг фаолиятига ҳам жиддий зарар етказмоқда.